Mendiak Bat: Untzillatx:941m | Ipar Aurpegia > Zuhaitzen bidea.\nPinudia atzean utzi, eta lehenengo atxak.\nHesia gainetik pasatu, eta lehengo harriak.\nEkialdean, anai haundiak.\nHoriz, jarraitutako bidea.\nLehenendo zuhaitzaren bila, Artea.\nAurrean lehenengo artea.\nZeru ederra Untzillatx-eko iparraldean.\nAzpian Agirre baserria.\nLehenengo artea atzean utzi, eta bigarrenaren bila.\nBigarren erreferentzia eta zuhaitza.\nAurretik, 4m inguru dituen korridore mixtoa.\nAzpian, egindako korridore estua.\nEta orain aurrean, hurrengo arte edo zuhaitza.\nBeste metro gutxi batzuk aurrera eta hurrengo artea-ren ondoan agertuko gara. Bi enborrez hornitutako arte zahar eta ikusgarria.\nMugarra, eta ipar aurpegian dauden maldak.\nAzpian, Agirre baserriraino dagoen arroa.\nHurrengo intergunea ikertzen.\nLizarraren eskumatik eta horiz igoera.\nAzpian, egindako igoera argi eta garbi.\nLizarraren ezkerrean, intergune edo erresaltearen irteera.\nAurretik, pagadian sartzeko kanala.\nEskailera forma duen kanal erosoa.\nPagadian zehar gora egingo dugu Untzillatx-eko gailurraren gutunontziarekin topatu arte.\nTontorreraino dagoen ertza.\nInformazio geihago Menikat webgunean. http://www.mendikat.net/monte.php?numero=396\nEguneko azken koloreak.\nAstxiki, Alluitz, Anboto, Aloña...\nJaitsieran berriz, Labaroko atera hurbildu eta Eguzkiarreko harritzaren gainean dagoen korridorea edo kanala erabiliko dugu.\nYosemite? ez, Durangaldeko mendiak.\nAtsixki eta Alluitz larru gorritan.\nAzkenengo argiak ondo gozatzen.\nBeste txango eder bat etxe ondoan. Gongo gatxik!\nPublicado por Giroa en 20:44\nZe argazki puskak! Ederra igoera benetan, atsedenik gabe goraka!!!\nZe ederrak diren Durangaldeko mendi horiek...\nMila esker Artista! zuek ere baukazue zeurea Nafarroan eh!\nGorantziak eta mila esker bisita eta komentarioagatik.\nkaixo gotzon eres un crack con tus ascensiones , el rey de las aldapas\npreciosas fotografias las que nos pones\nondo segi fenomeno\nAskotan galdetu diot nire buruari nondik sartu Ipar aurpegi horretara, baina ez naiz ausartu.\nMila esker bioi bisita eta komentarioengatik.\nJoseba, gura dozunean deitu eta errepikatuko diau.


Galdutako espezieen bila - Zientzia Kaiera\nAzken hamarkadan inork ikusi ez dituen baina bizirik jarraitu dezaketen animalia eta landareen zerrenda egin du Global Wildlife Conservation erakundeak. Espezie horien artetik, 25 jarri ditu jomugan bereziki. Indonesian bizi den kangurua, buru arrosa duen ahatea… Horiek eta beste batzuk berraurkitzeko kanpaina abiarazi dute.\nGizakiaren esku-hartzeak sekulako kaltea egin dio gure planetaren biodibertsitateari. Habitat ugari suntsitu ditugu zuzenean zein zeharka, eta horietan bizi ziren eta egoera berrira egokitzen asmatu ez duten makina bat espezie desagertu da. Hor ez dago atzera bueltarik. Badira, ordea, desagertuta ez, baina galduta dauden espezieak: adituek ez dituzte ikusi aspaldian (batzuetan, batere irisgarriak ez diren tokietan bizi direlako), baina ale gutxi izan arren, badaude zantzuak oraindik badirela pentsatzeko.\nHaientzat ere beranduegi izan baino lehen, galdutako espezieok berraurkitzeko kanpaina abiarazi du Global Wildlife Conservation (GWC) erakundeak. The Search for Lost Species (galdutako espezieen bila) du izena ekimenak. Ehun zientzialari baino gehiagorekin elkarlanean, 160 estatutan galdutzat jotzen diren 1.200 animalia eta landare espezieren zerrenda egin dute: gutxienez azken hamarkadan zientzialari bakar batek ere ez ditu ikusi. Gainera, horien artetik, 25 desiratuenak aukeratu dituzte, eta azken horiexek aurkitzea da lehentasuna.\n1. irudia: Jomugan jarri dituzten 25 espezie nagusiak irudikatzen dituen kartela)\n(Argazkia: Alexis Rockman / Global Wildlife Conservation)\nRobin Moore GWCko komunikazio zuzendariak adierazi bezala, “animalia eta landare xelebre eta karismatikoak daude espezie horien artean, eta kontserbaziorako egundoko aukera dakarte. Espezie iheskor horietako edozein berraurkitzeak haren misterioak askatzen lagunduko liguke, eta informazio baliagarria emango liguke espeziea, bere habitata eta inguruko fauna ulertu eta hobeto kontserbatzeko. Ahaztutako espezie horietako askoren desagertzea galarazteko azken aukera izan liteke hau”.\nLehentasuntzat jo dituzten 25 espezie desiratuenek 18 estatutan dute jatorria, eta horien artean daude hamar ugaztun; hiruna hegazti, narrasti eta arrain; bi anfibio; eta intsektu, krustazeo, koral eta landare bana. Espezie horietako zazpiren kasuan, gutxienez, azken hogei urteotan ikusiak izan direla dirudi, baina oraingoz zientzialariek ezin izan dute haien presentzia berretsi. Bestalde, 25 espezie horietako batzuk aurkitzea erronka bereziki zaila izango dela dirudi. Izan ere, zenbaiten kasuan, ale bakarra baino ez dute antzeman ikertzen hasi zirenetik, eta duela hainbat hamarkada, gainera.\n2. irudia: Buru arrosadun ahatearen ale disekatu bat, Eskoziako Museo Nazionalean. 1949an ikusi zuten azken aldiz, Indian) (Argazkia: Geni / GFDL CC-BY-SA)\nAniztasuna izan dute helburu 25 espezie horiek aukeratzean: ingurune eta mota oso desberdinetakoak dira. Esaterako, Wondiwoi zuhaitz kangurua 1928an ikusi zuten azken aldiz, Indonesian. Buruan luma arrosa distiratsuak dituen ahate espezie bat 1949an erregistratu zuten azkenekoz, Indian. Zerrendan badago Galapagoetako Fernandina uhartean baino aurkitu ez duten dortoka espezie bat ere, eta 1906tik ez dute ikusi, gainera; baina egiari zor, oso irla basatia da eta ez da batere irisgarria, eta orain arte ez dute nahi bezainbeste ikertu, beraz. Antzeko zerbait gertatzen da Australiako itsas zaldi espezie oso txiki batekin ere: bizitzekotan, gizakiarentzat batere eskuragarri ez dagoen ingurune batean bizi da.\nEspezie horietako edozein berraurkitzeak garrantzi handia izango luke biodibertsitatearen ikuspegi soilari begiratuta, baina ez horregatik bakarrik. Venezuelako apo arlekin eskarlata topatzea, adibidez, lagungarria izango litzateke kitridoekiko erresistentzia hobeto ulertzeko, onddo patogeno horiek anfibioak akabatzen ari baitira, munduan luze-zabal.\nKanpainaren lehen fase honetan dirua biltzen dihardu GWC erakundeak. Guztira milioi erdi dolar eskuratu nahi dute, galdutako espezie horiek bizi omen diren inguruneetan espedizio zehatzak egin, eta banan-banan, horietako bakoitza berraurkitzen ahalegintzeko.\nKanpainaren berri ematen duen bideoa, ingelesez\nArgitalpen-data: 2017/04/27 · Atala: Dibulgazioa, Kolaborazioak


Demokratak eta biolentoak - Karrikiri Euskal Denda\n> Liburuak>Saiakera>Demokratak eta biolentoak\n16,70 € BEZ barne\nDemokratak eta biolentoak, horra hor modu antogonikoan aurkezturik liburuaren gaia, gu denok kezkatzen eta are nazkatzen gaituen problema: herri honen bizi nahi eta ezin bizi tristea, heriosuharrezko borroka sarritan antzu beti mingarria, ez hemengoekin ez hangoekin gustura eta identifikaturik sentitu ezina, auzo eta lankide behar luketenak liskarturik eta muturturik ibili beharra? Bi hitzetan esateko, Euskal Herriaren egoera petrala.\nModu antagonikoan ez ezik, estilo polemistan idatzi du Azurmendik saiakera hau, arazo gordinenei ihes egin ordez horiexei helduz hasieratik bertatik. Hona, esate baterako, liburuaren hasierako hitzak: Zer zarete zuek lehenengo: abertzaleak ala demokratak?. Probokatu egin nahi gaitu egileak, kitzikatu, ez ordez bere burua nabarmentzeko edo inor epatatzeko, ezpada irakurleari bere kabuz pentsarazteko; izan ere, ohituegi gaude hemen nork bere elizatxoko fedea itsuki sinesten, eta badugu garaia betiko topikoak, katarro kroniko hau, gainetik kentzeko.


topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" author_facet:"Euskadi (Autonomia Erkidegoa). Hezkuntza, Unibertsitate eta Ikerketa Saila" author_facet:"Egibide"\nProposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Egilea: Euskadi (Autonomia Erkidegoa). Hezkuntza, Unibertsitate eta Ikerketa Saila Egilea: Egibide\n1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) 1 Lan-giroko harremanak (Modulua) Gehiago ... 1 Lanbide Heziketa 1 Linea automatizatuen muntaia- eta mantentze-lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika industriala (Heziketa Zikloa - LOE). Goi maila 1 Mekatronika industrialeko proiektua (Modulua) 1 Muntaia- eta mantentze-lan elektriko/elektronikoak (Modulua) 1 Sistema automatizatuak (Modulua) Guztiak ikusi ... gutxiago ...


Euskal kutxen etorkizunari buruzko eztabaida osokoan - Antzuola - Goiena.eus\nEuskal kutxen etorkizunari buruzko eztabaida osokoan\nMaider Arregi 2014-07-02 12:27\nAtzo arratsaldean egin zuen Udal batzak osoko bilkura. Besteak beste, Euskal kutxen etorkizunari buruzko mozioa eta Euskal presoen sakabanaketari buruzko mozioa onartu zituzten Bilduren aldeko sei botorekin.\nEHBilduk aurkeztutako Euskal kutxen etorkizunari buruzko mozioak eragin zuen eztabaida nagusia. EAJ alderdiko bi zinegotziek aurkako botoa eman zuten. Izan ere, Maria Eugenia Arrizabalagak, mozioak proposatutako hainbat neurri legearen aurkakoak direla azaldu zuen. Eta legea bete beharraren ondorioz, Kutxa fundazioa bilakatzearen beharra azpimarratu zuen. "Kutxa ez bada fundazio bilakatzen, legeak esaten duena da desegin egin dezaketela. Gure finantza erakunde garrantzitsuenaren erabateko kontrola galduko genuke gainera gipuzkoarrok", azaldu du.\nIma Beristain alkateak aldiz, ez dela herriaren interesa bultzatzeko erabakia adierazi zuen. "Erabakita dute kudeaketa lanak egiteko hamabost lagunek osatutako patronatua zein izango den. Aldundia eta Udalak ordezkatuko dituztenak aldiz, hiru lagun dira. Hala patronatuaren erabaki adostuen aurrean lan egitea zaila izango da. Ez dut uste herriaren interesa bultzatzeko hartutako erabakia izan denik", nabarmendu zuen alkateak.\nEuskal presoen sakabanaketa politikari buruzko mozioa ere ez zen aho batez onartu. Jeltzaleak abstenitu egin ziren. "Ezohiko espetxeetako neurrien kontra gaude, baina mozioan jendea elkarretaratze eta manifestazioetara deitzen da", argudiatu zuen Arrizabalagak. "Udalak herritarrak mobilizazioetara deitzea garrantzitsua dela uste dugu", esan zuen Beristainek.\nAdostasun osoz onartu ziren ESAITek, Euskal selekzioak ofizialki nazioarteko txapelketetan gainerako selekzioen baldintza beretan lehiatu dezan aldarrikatzen duen mozioa.\nZortzi aldeko boto jaso zituen ere, Eguzki auzoko eta Beheko auzoko garajeen mantenurako hitzarmen proposamenak. Izan ere, auzo horietako garajeen erabilera arauak eguneratu beharra zeudela kontatu zuen alkateak.


EUSKARAREN HISTORIA ::: AITZINEUSKARA\n(6) Aitzineuskara: Mitxelena, euskal hizkuntzaren ikertzaile bikaina, aitzineuskararen garapenaren aitzindaririk haundiena izan zen, berari zor diogu aitzineuskararen ezagueraren zati haundi bat. Bere aitzineuskararen berreraikuntza zerogarren urtean, edo asko jota K.a. 500. urtean ezartzen du, hots, harrietan aurkituriko euskara zaharreko edo akitanierako testuak baino mende gutxi lehenago.\nAitzineuskararen bokaleak bost estandarrak ziren: a, e, i, o, u (gaur egun dauden berberak). Diptongoak ai, ei, oi, ui, au, eu (egungo euskaraz bezala). Fonetikoki j eta w-z adierazten diren erdibokalak ez ziren existituko. Corpus sistematikoa osotzen zuten kontsonanteek honako hauek ziren:\nHalaber, /h/-a dago, oso ugaria, zeina euskalki modernoetan galtzen joan den. /p/-a parentesi artean jartzen dugu ia ez zelako existitzen. Ikusten denez, ez dago /m/-rik (lehen /b/ izanda /m/-ra eratorritako baten bat ezik), ezta / f /-a ere. Ahosabaiaren goikaldean ahoskatzen diren kontsonanteak (tt, dd, tx, x, ñ, ll idazten direnak) eta gaur egungo euskaraz hitz adierazgarrietan (txikigarrietan edo maitekorretan) erabiltzen direnak, baliteke aitzineuskaraz ere existitzea.\nTaulan agertzen diren kontsonante gogor eta ahulen arteko ezberdintasuna, goikaldekoak behekaldekoak baino gogortasun eta iraupen gehiagoz ahoskatzen zirela da. Ezkerraldeko hiru zutabeei dagokionez, behekaldeko hiru kontsonanteak, bdg, normalean, goikaldeko ptk ez bezala, ezpainak guztiz itxi gabe eta ahots-kordak dar-dar eginez ahoskatzen ziren.\nGure aroko lehen mendeetan, aitzineuskara euskara bihurtu zenean, N eta L kontsonante gogorrak, n eta l ahulekin nahastu ziren; bestalde, ptk kontsonanteek bdg-ekiko zuten ahoskera gogorragoa desagertuko zen, lehen adieraziriko beste faktoreetan bakarrik desberdinduz. Aitzineuskaran kontsonante ahulak bakarrik hitz hasieran eta kontsonante gogorrak bakarrik hitz bukaeran egon ahal zitezkeen. Horrela, gogorren eta ahulen arteko alternantzia bakar-bakarrik hitz erdian gerta zitekeen.\nEuskara zaharrean ere, hitzak ezin ziren /d/-z (bakarrik aditz forma batzuk orainaldian egiten zuten, aditzondo zahar baten eraginez) edo /r/-z hasi. Eta, kasu arraro batean /m/-a aurkituko bagenu, zelta jatorriko mailegua ez balitz, ezinezkoa litzateke hitz hasieran egotea. Bi kontsonantez hasten diren hitzik ere ez dago. Hitz hasieran bakarrik bokala, edo taulan agertzen diren /b/, /g/, /z/, /s/, /n/ edo /l/-ez gain /h/-a ere egon zezakeen.\nIzenak eta izenondoak gehien batean silaba bikoak ziren; aditzak, aldiz, silaba bakarrekoak. Artikulua ez zen existitzen (hizkuntz erromanikoen eraginez, Erdi Aroan erabiltzen hasi zela uste da. -A euskal artikulua har- erakusletik dator).\nJoseba A. Lakarra, aitzineuskara baino lehenago hitz egiten zen euskararen garatzailea dugu, hau da, euskal filologian aurreaitzineuskara izenaz izendatzen denaren garatzailea. Honek, aitzineuskara baina lehenagoko aldi batean, euskarak deklinabide gabeko edo gutxidun hizkuntza eta mintzaira isolatzailea (6) izan zenaren seinaleak ematen dituela dio; halaber, gaur egun esaldiaren amaieran doan aditza, aurreaitzineuskara honetan hasieran joango zela.\n(7) Hizkuntz isolatzailea: hitz bakoitzak esanahi bakarra du. Adibidez, gaztelania ez da hizkuntz isolatzailea, "vinieron" hitzak hiru esanahi dituelako: etorri, iragana eta haiek. Isolatzailea den vietnameraz, aldiz, esanahi bakoitza hitz batez adierazten da. Gaztelania flexiodun hizkuntza dugu, hiru esanahiak segmentatzeko zaila den hitz berean bat eginik baitaude. Flexiodun hizkuntzetan deklinabidea nagusi bada, trinkoagoak izan daitezke, latineraz bezala; edo preposizioak nagusi badira, analitikoagoak, hizkuntz erromanikoetan bezala.\nEuskararen Historiak hurrengo orrialdean darrai >> Erromatar Inperioa


Ahurrean - Iragarki henbrista\nMezua: Iragarki henbrista\nAskotan umeek ireki behar dizkigute begiak, ikusteko zein den benetako errealitatea. Guztiz ados Beñaten teoriarekin.\n2006-05-14 @ 18:56\nBidaltzailea: Amelie [Bisitaria] · http://www.blogari.net/azkenportu\nOso ona, Laura. Horrelakoetan oroitzen dugu beti Peter Pan izaten segitzeko beharra...\n2006-05-15 @ 11:39\nBaina maila berean jarri al daitezke milaka urteetan ondutako patriarkadoaren adierazpena den matxismoa eta balizko henbrismo hori?\nZertan bihurtuko litzateke matxismoa, patriarkadoaren egitura menperatzailerik gabe? Izatekotan, horixe litzateke henbrismoa: aparteko ondoriorik gabeko jarrera indibiduala.\n2006-05-15 @ 23:13\nBidaltzailea: Natxo Narbona [Bisitaria] · http://www.hotmail.com\nArtikulu Oso ona da, eta buruargi bere semearen buruargia ere bai. Galdera bat Lauara Mintegiri: Zergaitk hau idatzi zenuen eta aldi beran zuzendu duzun Legebiltzarreko talde bat, talde honek jarrera, ekintz eta parlamentuko ekimen HENBRISTAK asko edukiko izan dituenean?\n2015-03-02 @ 11:51


Etsaia, etxean | Berria.eus\nIritzia Etsaia, etxean\nArgazkia: PRESIDENTAL PRESS OFFICE HANDOUT / EFE\n2017-07-16 / Mikel P. Ansa\nEstatuburuek ez dituzte egunero argitaratzen gutunak prentsan , baina hori egin du Recep Tayyip Erdogan Turkiako presidente ahalguztidunak: The Guardian-en argitaratu du iritzi artikulu bat, estatu kolpea gertatu zenetik urtebetera. Funtsean, bere burua demokrata gisa aurkezteko eta azkeneko urte honetan erabili duen errepresio gupidagabea esplikatzeko erabili du aukera. Ez du aukera galdu «Mendebaldeko lagunei» aurpegira esateko ez dutela piperrik ere ulertu Turkian zer jazo den. Eta duela urtebete sentitu zuen sumina ere agertu zaio bizi-bizi. Estatu kolpea gertatu zenean, AEBek ez zuten oso azkar erreakzionatu. Belarri guztiak zain zeuden, Obamak zer esango, baina kostatu zitzaion. Estatu kolpea gaitzetsi, bai, gaitzetsi zuen, baina azkenetakoa izan zen, eta Erdoganek memoria ona dauka: horregatik «Mendebaldeko lagunak» ironiko hori. «Hipokritak» izatea eta «bi neurriko estandarrak» erabiltzea leporatu die. Ez dago barkatzeko, beraz. Bitartean, eztarrian trabatuta zeukana askatzeko balio izan dio estatu kolpeak Erdogani: sistema presidentzialista ezarri ezinik baitzebilen, urtebete geroago, ezartzea lortu du. Eta, bide batez, 50.000 lagun atxilotu, eta 170.000 beren karguetatik bota. PKK kurduak 50.000 pertsona hil dituen aitzakiarekin, Fethulah Guleni estatu kolpearen errua leporatu, eta parean jarri zaizkion guztiak bide erditik apartatu ditu. Atxilotu nahi izan dituen horietako batek, Kemal Kilicdaroglu CHP oposizioko alderdiko buruak The Guardian-en bertan zabaldu du zalantza: estatu kolpea saiatu zuten, eta gaur kartzelan dauden jeneraletako batzuk AKP Erdoganen alderdiak berak igo omen zituen karguz.\nItxura du egoera kontrolpean duela Erdoganek, baina argi, halere: 200.000 pertsonaren baino gehiagoren kontra errepresioa erabili duen herrialde batek etsaiak etxean sortzeko haziak ereiten dituelako, eta apirileko erreferendumak herrialdea bitan zatitu zuelako.


KLARINETE BAXUAN GRADUONDOKO IKASTAROA | MUSIKENE\nHome / Gradu ondokoak / KLARINETE BAXUAN GRADUONDOKO IKASTAROA\nKLARINETE BAXUAN GRADUONDOKO IKASTAROA\nIRAKASLEA: ÁNGEL MOLINOS\nAlcañizen (Teruel) jaioa, Angel Molinosek Musikene Euskal Herriko Goi Mailako Musika Ikastegian (Donostia), Sibelius Akademian (Helsinki) eta Codarts – University of the Arts (Rotterdam) ikastegietan ikasia da. Azken horretan klarinete baxuko espezialitateko masterra egin du, instrumentu horretan espezializazioa hasiz.\nBere errepertorioa obra klasikoetatik hasi eta gaur egungo musikara artekoa bada ere, urteetan zehar konpromiso sendoa hartu du musika garaikidearen sustapenarekin, eta, ondorioz, obra asko estreinatzeaz gain musikagileekin modu aktiboan aritu da elkarlanean obra horietako asko sortzeko.\n2009tik Finlandian du bere jarduera artistikoaren ardatza, modu erregularrean agertzen delarik a solo emanaldietan zein ganbera-musikako kontzertuetan, herrialdeko orkestra eta ensemble nagusiekin aritzeaz gain, besteak beste Opera Nazionaleko Orkestra, Finlandiar Irratiko Orkestra Sinfonikoa eta Lahtiko Orkestra Sinfonikoa.\nGaur egun, Helsinkiko Sibelius Akademian klarinete baxuak musika garaikidean duen rolaren inguruko doktoretza artistikoa amaitzen ari da, eta bertan ikerlari laguntzaile eta klarinete baxuko irakasle gisa ere lan egin du.\n2020tik klarinete baxuko irakasle da Musikenen.\nKlarinete baxuan graduondoko ikastaro hau goi-mailako ikasketak amaitu ondoren klarinete baxuan espezializazio-maila handiagoa lortu nahi duten klarinetistei zuzendua dago. Aukera bikaina da alderdi tekniko espezifikoetan eta potentzial artistiko osoan sakontzeko, musika-testuinguru guztietan.\nIkastaroa lan-sistema eta errepertorio pertsonalizatu baten bidez egingo da, ikasle bakoitzaren interes artistiko eta behar berezietara egokitua, bai eta prestakuntza eta lan aldetik dituen asmo eta helburuetara ere. Ikastaro honek, beraz, ikuspegi ezberdinak izan ditzake:\nKlarinete baxuak orkestran duen rolean eta orkestra-entzunaldien prestaketan sakontzea, klarinete baxurako pasarte adierazgarrienak (sinfonia eta opera errepertorioa) eta orkestra entzunaldien atariko probetan agertu ohi diren obrak landuz.\nKlarinete baxua bakarkako instrumentu gisa hobeto ezagutzea, bai bakarkako obrekin, bai ganbera musikarekin. Errepertorioa ikaslearekin adostuko da, eta instrumentuarentzat tradizionalena den literaturatik hasi eta musika sorkuntza garaikiderainoko ibilbidean elektronikadun obretara, beste arte diziplina batzuk barne hartzen dituzten obretara eta abarretara iritsi ahal izango da.\nEgitasmoak 20 eskola ordu izango ditu, bakarkakoak, eta ordutegia eta urteko antolaketa irakasleak eta ikasleak adostuko dute, kasu zehatz bakoitzean lehentasunak eta aukerak kontutan hartuz.\nEskola ordu eta norberak gutxi gora behera egin beharreko ordu kopurua\nEskola ordu kopurua (banakako eskolak): 20\nNorberak ikasten eman beharreko orduak gutxi gora behera: 150


Estudioan: lan berriak grabatzen ari diren taldeak\nUrte arraroa izaten ari da Euskal Herriko heavy metal taldeentzat. Koronabirusaren krisiak askoren erritmoa moztu edo baldintzatu dute. Kontzertuak normaltasunez emateko aukera urrun ikusten da, baina banda batzuek estudiora sartu eta kantu berriak grabatzeko aukera aprobetxatu dute.\nGasteizko The Faithless rock/metal taldeak hirugarren diskoa grabatu du Iker Bengoaren Silverstar Studios-etan, eta urte bukaera aldean argitaratzeko asmoa dute. Aurrerapen kantuaren bideoklipa grabatzen aritu dira duela gutxi. Fighting the Shadows bigarren diskoa 2018an plazaratu zuten.\nBilboko Evil Seeds heavy metal bandak iraupen luzeko bigarren lana grabatu du Chromaticity Studios-etan, Pedro J. Mongeren gidaritzapean. 2016an aurkeztu zuten From the Abyss EParekin zeresana eman zuten, eta gogotsu daude bigarren diskoa erakusteko. Udazkenerako espero da argitalpena. Aipaturiko estudio berean grabatu dituzte euren lan berriak ere Dormanth eta Incursed bizkaitarrek.\nNafarroako hiru talde ere estudioko lanetan dabiltza. Iruñeko The Broken Horizon metalcore taldea Bartzelonan ari da disko berria grabatzen, Sebastian Sendon (Currents, Bleed From Within, ...) ekoizle esanguratsuarekin. 2018an argitaratu zuten Desolation aurreko lanak harrera ona izan zuen. Iruñeko Spirikom metal bandak, berriz, bigarren lana grabatu du Alberto Porresen K estudioetan. Azkenik, Burlatako Bourbon Kings nu metal taldea Oiartzungo Mecca estudioetan ari da hirugarren diskoa grabatzen, Iker Piedrafitaren agintuetara.\nBizkaiko Knives death'n'roll taldea Karrantzako Black Storm estudioetan ari da iraupen luzeko bigarren lana grabatzen. Prozesua pixkanaka egingo dute, Ekaitz Garmendia musikari eta teknikariarekin batera. 2017koa da orain arteko beraien azken lana: Superiorem Status Spiritualitatis.\nEstudioko lanetan ari diren bandez gain, lan berria plazaratuko dutenen informazioa Argitalpenak ataleko Datozenak sailean duzue.


Aranguren Aurrera Elkartea: Aranguren Aurrera manifestua\nArangurenen bizi garen asko gure herria ahaztua dagoelakoan gaude, eta polita, zaindua eta bizia ikusi nahi dugu. Polita, maite dugulako. Zaindua, bertan bizi garenon aldetik horrela jokatu behar dugulako, baina baita, aitzakiarik gabe, Udal-gobernuaren aldetik ere. BIZIA, beti izan delako bere jende, jai, eta kultur eta kirol elkarteetan gaindi. Hiru ezaugarriok elkarrekin doaz. Horietariko batean galduz gero, besteetan ere galduko dugu. Tamalez, ematen du hauxe dela bidea ....\nArangurenen egin beharrekoak premiazkoak dira, oso premiazkoak, urte askoan herri hau ahaztua izan baita. Mimetiz hazi eta bere zerbitzuak hobetzen zirela ikusi dugu. Berriz, udaleko diru-kutxa hornitzen zuen industriak bere kutsadura irenstarazten zigun Arangurenen.\nAgerikoa da baliabide ekonomikoen banaketa ez dela bidezkoa izan.\nGarai berriak dira, oraino ez dakigu hobeak ala okerragoak, baina jakin badakigu Udal-gobernuak guri entzuteko prest dagoela. Hartara, Zalla Udalerriak Aranguren Herriarekiko duen zor historikoaren galdatzeko garairik onena da.\nAranguren gure herri honen ibilbideari biraketa bat eman ahalko lioketen jarduera bideragarri, bizkor eta zuzen zenbait posible direlakoan gaude.\n- Murru, hesi, hiri-altzari, eta udal-bideetako espaloi eta zoladuraren mantentze lan orokorra.\n- Erabiltzen ez diren lan-tresnak edo azpiegiturak utzi dituzten enpresekin harremanetan jartzea, ken ditzaten. Begi-bistako adibide bat herri osoan sakabanaturik dauden eta aspaldi erabiltzen ez diren Iberdrolako dorretxoak dira. Horien ordez eskulturak jar daitezke, udalerrian bere burua sustatzeko gogoa duen artistaren bat ziur baitago.\n- Funtzionamendu ona bermatzen duen argiztapen publikoaren mantentzea (garbiketa, aldaketa behar denean ...).\n- Garbiketa orokorra, bereziki ur-araztegiaren gunean, hori etengabeko zikinkeriaren iturburua baita.\n- Ur-araztegiaren inguruko kiratsen arazoa konpontze aldera indarrean dagoen araudiaren betetzea.\n- Bizitegi gunea eta industria gunea bereizten dituen landare-pantaila bat egitea.\n- Errepideko trenbide-pasaguneen arazoa konpontzeko zailtasuna onarturik, Udal-gobernuari eskatzen zaio helburu desiratu hori lortzeko behar diren erakundeen arteko bitartekotza bertan behera utz ez dezan.\n- Herrian diren industriei ingurua egoera onean mantentzera behartzea, beti ere Udal-gobernuak berak zedarritzen dituen parametro batzuen barnean, paisaiari ahalik eta kalte gutxien eragiteko.\n- Berdeguneen sorrera eta garapena, zuhaitz motari dagokionez (udazkenean zikinkeria gutxiago sortzen duen) hosto iraunkorreko espezie autoktonoei lehenestea.\n- Gaur egun erabiltzen ez diren Oreña, hiltegia, edota futbol zelaia bezalako ibaialdeko guneen aprobetxamendua, aisi-gune txipiak eraikitzeko.\n- Pertsonen erorikoak ibaiertzeko lekuetan gerta ez daitezen bidegorriaren babespena, hesien bidez. Dagoeneko dauden hesiak eta zoladura konpontzea. Beronen aldizkako garbiketa eta paper-ontziak birjartzea.\n- Mendialde eta Txabarri auzoak Bilbatorekin lotzeko dagoeneko planifikaturiko bidea burutzea. Jabeek jadanik eman dute euren lurraldea, bidea eraiki dadin.\n- Egin beharreko ekimenak egitea, Udal-gobernuaren aldetik, txakur arriskutsuen legea, zein txakurren lege orokorra, bete dadin.\n- Udaltzainak. Herrian, lan egiteko asmoz, gehiago azaldu.\n- Oinezkoak ibilgailuen trafikotik babesteko neurriak bultzatzea. Kafetegietako kanpoaldean, haur jolastokietan, plazetan eta orokorrean jende-kontzentrazio ugarieneko guneetan hesi fisikoak eraikitzea, edo bestela kasu bakoitzean egokia den seinaleztapen dispositiboa erabiltzea.\n- Hartu beharreko neurriak bultzatzea, autoek, motorrek etabarrekoek herriko jendearentzat arriskutsuak diren lekuetara (hala nola plazara, edota elizaren alboko zabaldegira) sartzerik ez dezaten. Elizaren alboko zabaldegiaren ondoan haur-jolastoki bat dagoenez, haurrek usu alde zolatu hau erabiltzen dute bizikletaz ibiltzeko, korrika egiteko, baloian jolasteko, etab.\n- Arangurenen zaldi-eskola dago (Centro Ecuestre Orive). Ba al daki hori Udal-gobernuak?. Horra, alde batetik, gogorarazi nahi dugu hortik etekin handia lor daitekeela, ez baitago Bizkaian asko. Eta beste alde batetik zalditegira kanpoko jende ugari hurbiltzen da. Heltzeko bidea era kaskarrean dago. Herriko eta udalerriko irudiari kalte egiten dio.\n- Gutxi eta, gero eta gutxiago dira gaur egun Arangurenen geratzen diren negozioak. Horien etorkizuna bermatzeko baita negozio berrien irekiera sustatzeko ere udal-ekimen eta laguntzak. Burututako politika eta oraingo egoera ekonomikoa etorkizuna kolokan jartzen ari dira. Aranguren Herriarentzat merkataritza berpiztaraztea onuragarria litzateke.\n- Pastguren gunea. Bertan behera utzitako eraikin ugari daude (horietariko zenbait itxiera baino lehen), udalerriko enpresak bertan koka zitezen birgai litezkeenak. Udal-gobernuak bere esku dagoen guztia egin beharko luke, esparrua egoera ezin hobean gara dadin, eta udalerriari on egiten dion eran.\n- Egoera kaskarrean dauden etxaurreak konpontezko bizilagun-elkarteei zuzendatako diru-laguntzak edo banakakoak ematea.\n- Lanabesak gordetzeko etxolak. Alde teknikoa eta irudia kontuan hartuta eraikin mota hori arautzea egokia litzateke. Udalerri osoan ereabil dadin eredu bat sortzea. Horrela ugari diren sasi-txabolak ordeztuko lirateke, eta ekimen horri esker herriko paisaia atseginagoa litzateke. Diru laguntzak ematea ekimena erakargarria izan dadin.\n- Hirigintza inguruan dagoen espekulazioa dela eta, besteak beste, gero eta txikiagoa da udalerri osoan oso erroturik dagoen abeltzatintza eta nekazaritzarako zaletasuna. Jarduera horietarako erabilgarri diren udalerriko lur-eremuen inbentario egitea komeni da.\n- Arangurengo pilotalekua. Bertan eraikia izan zenerako jarduerak era egokian burutu ahal izateko beharrezko jokabideak hasi. Oraingo egoera negargarria da. Hori argudiatuta Gazte-Zarrak Aranguren Pilota-eskolak aurrerantzean entrenamenduak Arangurenen gauzatu beharrean Mimetizen gauzatea erabaki du. Gure herrian buru daitezkeen kirol-jarduerak gutxi dira, orain bat gutxiago.\n- Hiri-altzari eta udal-azpiegiturak zein instalazio eta eraikin pribatuak era onean mantentzeko Udal-gobernuaren esku-hartzea. Adibidez, Lacabex lantegia herrian “La Guata” izenaz ezagutua.\n- Haur-jolastoki berriak, jarduera-mahaiekin aisi-guneak, etab. eraikitzea. Halaber, erabilerako era kaskarrean daudenak konpontzea.\nBere elkarteak bizi-biziak. Aranguren bera BIZIA ikusi eta sentitu nahi dugu. Udal- gobernuak Aranguren sustatu, bultzatu eta babestea. Arangurenen oraindik dauzkagun zerbitzu gutxien iruaurkontasuna sustatuz eta bermatuz. Esaterako, Hizkuntz eskola eta Haurreskola. Aranguren herri abegitsua da, aspaldidanik erakutsi dugu. Guretzat zein etorri nahi edo behar duenarentzat herri BIZIA nahi dugu.\nEgin beharrekoa asko da, baina hasteko:\n- Adin guztietarako kultur jardueren sustapena.\n- Lokal baten egokitzapena erabilera publikorako (liburutegia, kultur aretoa, etab.)\nAranguren herriko kultur elkarteak Udal-gobernuarekin batera garrantzi handiko kultur jarduerak (abere eta nekazaritza azoka, kantaldiak, kirol-proba, etab.) bultzatu eta antolatzeko prest leudeke.\n“Bostehun urteko gau luzean hauexek izan ziren gure eskariak.\nGaur hauxek dira gure exigentziak”\nPublicado por Anónimo en 17:31:00\nAnónimo 18 de noviembre de 2011, 12:31\nAnónimo 3 de enero de 2012, 15:24\nPERRETXIKO JAIA 26 y 27 DE NOVIEMBRE Aranguren...\nI Mercado de Trueque de Enkarterri - Lehenengo Tru...\nManifiesto Aranguren Aurrera


«Herriaren taupaden erritmoan bizi izan naiz kantagintzarekin» | «Herriaren taupaden erritmoan bizi izan naiz kantagintzarekin» – iparraldekohitza\nLau urteko lanaren ondorio den diskoa kaleratu du Peio Ospital kantariak (Ezpeleta, Lapurdi, 1948): Arnasa… Hatsa… Bizia… Bakoitzak bere bideari ekin aitzin, 40 urtez baino gehiagoz Pantxoa Karrere musika bikotekidearekin ibili da kantuan. Orain, bere barneari begirako lan pertsonala aurkeztu du.\nPasioz josiriko sorkuntzak direla diozu, erdigunean dutenak bizi indarra. Zer transmititu nahi diozu jendeari?\nNik uste dut gai hauek, eta hori zen nire xedea, jendearen egunerokotasuna harrapatzen dutela. Entzuten ditugu Siriako gerra eta beste guztia, baina, gero, geure egunerokotasuna hainbat gauzaz ere egina dago: harremanez, hitzez, festaz… Herrigintza gauzatzen ari gara, denon artean, bakoitza bere tokian, harreman xume eta hurbil horien bidez. Xedea hori da: jendearen egunerokotasuna aipatzea, tratatzea, konpartitzea eta ospatzea.\nKantu hauek, orduan, aldarrikapenezkoak dira oraindik ere? Zuen musika ibilbidea oso zipriztindua egon baita aldarrikapenezko kantuz.\nBeste molde batean adieraziak, beharbada. Badakigu bake gosea geure eguneroko eskaera dela. Sekulako giza tragedia gertatzen ari da gure begien aurrean. Ni ez naiz moralista gisa hemen jartzen, bakarrik jendeari galdera sortu nahi diot: Zertan ari gara? Norberak bere gogoetak egingo ditu.\nBarne aztertze gisakoa da diskoa. Hobeto ezagutu duzu zeure burua sorkuntza prozesuan? Zer topatu duzu?\nHorrek behartzen zaitu zeure barneari begira jartzera. Ni, daukadan adinarekin, zer bizitzen ari naiz? Uste dut horretan jende askorekin bat egin dezakedala. Nik uste dut jende asko dagoela gaur egun halako bilaketa batean, biziari zentzu bat eman nahian. Gure belaunaldiak hiru aro ezagutu ditu. Gu tradizioko kultura batetik gatoz, eta ezagutu dugu modernitatea, ez dena gai pertsonaren barruko aspirazio batzuk betetzeko. Postmodernitatea ere ezagutu dugu gure belaunaldian. Erantzuna norberak bere baitan bilatuko du. Gure aurreko errepertorioa jende batentzat bidaide izan den bezala, kantu hauek bidelagun izan daitezke jendearentzat bilaketa batean.\nAipatu duzu artista askok lagundu dizutela bidean. Nolakoa izan da elkarlana haiekin? Nola iragan da?\nAntton Valverderen lana aipatzekoa da, aspaldiko laguna da. Sentsibilitate berezia du. Esperientzia oso interesgarria izan dut pianistarekin; flandriarra da Paul Smet. Aipatzekoa da lokarri abesbatzak Bizi! Halleluja! kantuan egin didan laguntza ere.\nBeraz, askoren arteko elkarlana da?\nDisko bat ez da inoiz lan guztiz pertsonal-pertsonala. Batek eramaten du pixka bat haria, baina gero elkarlana izaten da. Nik horretaz esaten dut: oso artista naiz besteak lanean jartzen.\nBeste kanta batean ere beste keinu bat egin diozu Jean Noel Etxeberri Txetx-i. Militante erreferentea al da?\nNik uste dut baietz. Eta azkenaldiko gertakizunek argi utzi dute hori. Beharbada, Hegoaldean ez da hain ezaguna. Gaur egun, badakigu ekologia gaia premiazkoa dela, eta benetan miresten dut Bizimugik arlo horretan egiten duen lana, indarkeriarik eza aurrean jarriz.\nNola hartu zenuen Txetxen eta besteen atxiloketen berria?\nGuretzat, jende ezagunak dira denak, hurbileko jendea. Azkenean, gizarte zibilak nolabait bultzatu egin behar du bake prozesua. Uste dut estatuak oso uzkur daudela, eta gizarte zibilak bere erantzukizuna hartu behar du. Ikusten da zein erantzun izan duen, zenbat politikari konprometitu diren. Harritu ere egin gara. Nik hemen pena bakarra dut; Eliza instituzio gisa gehiago ez konprometitzea bake prozesuan. Ez da batere inplikatzen. Hori, guretzat, ezin onartua da. Badakigu, adibidez, Hego Afrikan Elizak zein egiteko ukan zuen, Desmond Tuturekin bake prozesua bideratzeko eta bultzatzeko, gizarte zibilarekin batera.\nHego Euskal Herrian gertatuz gero, erantzuna bera izanen al zen?\nEz, nik uste dut beste testuinguru bat dela. Hegoaldean, beharbada, gauzak askoz ere politizatuagoak dira. Guk, beharbada, gauza gehiago ikusten ditugu gizabideen edo herri eskubideen arlotik. Horrek eramaten gaitu gure arteko desadostasun politikoak gainditzera.\nHiru aro bizi izan dituzuela diozu. Zein arorekin gelditzen zara?\nGaurkoarekin, noski. Ni nostalgiak ez nau asetzen. Batez ere, lagunartekotasuna bizi izan dugu. Hori aro guztien gainetik dago. Baina nik ez nuke gaurkoa ukatuko atzokoaren izenean.\nEz zara iraganekoa hobea zela dioten horietakoa.\nUste dut gauza zoragarria bizitzera emana zaigula. Ni aitona naiz. Bost biloba ditut. Horiekin bizitzen dudana zoragarria da. Aldi berean, ikusten da zein erantzukizun daukagun guk haiei begira ere. Pertsonen errespetua irakatsi behar diegu. Baina nostalgiarik ez dut. Bizi duguna hortxe daukagu, gure baitan, gure barruan idatzita bezala. Horrekin bizitzen dugu gaurkoa.\nDiskoari berriro ere helduz, hau beste etapa bat da zure bizitzan edo musika ibilbidean?\nApustua ere bada neurri batean. Ni ez naiz ari hemen karrera bat jokatu nahian. Ni 70 urte betetzear naiz. Hau konpartitu nahi dut, beste pretentsiorik gabe. Jendearen erantzun hunkigarriak izan ditut.\nZehaztu dituzu kontzertuak?\nHori dena bideratzen ari da. Nire xedea litzateke areto txikietara joatea, 100 edo 200 pertsona artean biltzen dituztenetara. Halako asko daude Euskal Herrian. Gertutasuna bizitzea gustatzen zait, intimitate hori.\nArraro egiten zaizu bakarrik ibiltzea, Pantxoa gabe?\nEz da gauza bera bikotean ala bakarka kantatzea. Bikotearen uztarritik askatzeak ere bakoitzari eman dio lan pertsonalago bat bideratzeko aukera. Kantagintzarekin hainbat urtetan herriaren taupaden erritmoan ibili izan naiz. Jarraipen bat dago. Ondo iruditzen zait bakoitzak bere lan pertsonala ere kanporatzea. Ez du batak bestea ukatzen.\nMilitatzeko manera izan da zuretzat?\nGuk ADNn sartua dugu kantua. Txiki-txikitatik kantuan aritu gara. Beti esan dut gure kantu eskola izan direla eliza eta etxea. Teknikari lanak egin ditu nire semeak bere estudioan, eta hori ere oso inportantea izan da. Nire seme zaharrena kantu batean dago, Gaixotasunean antzaldatzen. Kantu hori egin zuen Andonik [Salamero] nire semea leuzemia zorrotzak harrapatuta gelditu zenean, duela lau urte. Oso testu hunkigarria da. Eta lagunartekotasuna du horrek, biziaren sarea nola osatzen den halako kasu batean. Zoragarria eta lagungarria da, noski. Bizitzaren katea hori da, azkenean.\nAutopistak toki gehiago, euskarak gutxiago


Zaindu, ikertu eta zabaldu - Gerediaga Elkartea\nZaindu Ikertu eta Zabaldu\nOndarea oinarria dela, hiru zutabe hauetan jarduten da gaur egun Gerediaga Elkartea\n1965. urtean elkartea eratu zenean Durangaldearen eskualde kontzientziak arduratzen zituen sortzaileak. Urteetan eskualdeak izaera propioa izan zuen, bereak zituen erakundeekin. Izaera horretan oinarrituta, kontzientzia komuna berreskuratu eta zaintzea da elkartearen helburuetako bat. Horretarako, indarrean dauden ezaugarriak gordez eta ahaztuta egon direnak berreskuratuz.\nGarrantzitsua izaten da oinarriak ezagutzea. Eskualdearen historia, antolamendu ezaugarriak, gizartearen ezaugarriak, ondare kulturala, soziala, ekonomikoa... arlo diferenteek dute lekua elkartearen ikerketa arloan. Daudenak gorde eta galdutakoak berreskuratzea helburu izatea. Durangoko Merinalde zaharrari buruzko edozein ikerketa lanetarako erreferentziazko jomuga da gaur egun elkartea.\nEskualdearen garapenerako, Durangaldeko bizimodua hobetzeko, eskualdearen batasun giroa berreskuratzeko ondare historikoa, kultura eta sozialaren berri zabaltzea ezinbestekoa da. Horretarako, ekimen eta ikerketa ezberdinak sustatuko dira bakarrean batzuetan, elkarlanean besteetan.


Irekia Eusko Jaurlaritza - Gobierno Vasco :: EHAA xedapena 201904780\nAldizkariaren data: 2019-10-16 Aldizkari honetan argitaratua: 2019197\nGaiak: LAGUNTZAK; EUSKAL ETXEAK; EUSKARA; IRAKASKUNTZA; DEIALDIA\nXedapenaren data: 2019-10-03\nHurrenkenaren zenbakia: 201904780\nEtxepare Euskal Institutua (aurrerantzean, EEI) Sortzeko eta Arautzeko 3/2007 Legearen 3.a) letrak ondoko helburu hau xedatzen du aipatutako Institutuarentzat: «Euskararen irakaskuntza, ikasketa eta erabilera mundu osoan sustatzea, hura partekatzen duten komunitate guztien ekarpenak errespetatuz».\nBestalde, EEIren antolakuntza- eta jarduera-araudia onartzen duen 2008ko maiatzaren 13ko 88/2008 Dekretuak xedatzen du institutu horren eskumenekoa dela euskara sustatzea eta hedatzea Euskal Autonomia Erkidegotik kanpo. Halaber dekretu horrek bere 19. artikuluaren 3. b) letran aipatzen du, EEIaren eginkizunetako bat dela munduan zehar euskara darabilten kolektibitateetan euskararen ezagutza sustatzea, gehienbat euskal etxeen bidez.\n2019ko martxoaren 22an, Zuzendaritza Kontseiluak dirulaguntza deialdi hau onartu zuen, haren irizpideekin batera.\nEbazpen honen helburua da 2019ko urria eta 2020ko iraila bitartean Euskal Etxeek emandako euskara-ikastaroengatik esleituko zaizkien dirulaguntzen baldintzak arautzen dituen Zuzendaritza Kontseiluaren akordioa argitaratzea. Ebazpen honen baitan, lagungarriak izango dira 2019ko urria eta 2020ko iraila bitartean emandako euskara-ikastaroak.\nEEIren aurrekontuetan ezarritako aurrekontu kredituetatik deialdi honetarako gorde diren diru-baliabideak 241.000 euro dira guztira, honela banatuta:\n1.– 61.000 euro, 2019ko urri-abenduko epealdian garatuko den irakas-jarduera babesteko.\n2.– 180.000 euro, 2020ko urtarril-iraileko epealdian garatuko den irakas-jarduera babesteko.\nEuskal Autonomia Erkidegoaz kanpoko Euskal Gizatalde eta Euskal Etxeekiko harremanetarako den maiatzaren 27ko 8/1994 Legearen 2. eta 6. artikuluek aipatzen dituzten Euskal Etxeek eta Euskal Etxeon Federazio eta Konfederazioek eskatu ahal izango dituzte ebazpen honen bidez arautzen diren dirulaguntzak, betiere baldintza hauek betetzen badituzte:\nb) Eusko Jaurlaritzak edo hari loturiko erakunderen batek emandako dirulaguntzak oro zurituak izatea.\nc) Ezin izango dute deialdi honetan aurreikusitako dirulaguntzarik lortu, kasuan kasuko zigorrak ezarritako epean, laguntza publikoak lortzeko zigorrik duten erakundeek, ezta horretarako gaitasuna kentzen dien legezko debekurik dutenek ere. Halaber, ezin izango dute dirulaguntzarik lortu sexu-bereizkeria dela-eta zigorrik duten erakundeek, Emakumeen eta Gizonen Berdintasunerako otsailaren 18ko 4/2005 Legearen azken xedapenetatik seigarrenean ezarritakoaren arabera.\nd) Betiere, onuradunei dirulaguntzak emateko eta, hala badagokio, ordaintzeko, ezinbestekoa izango da amaituta egotea dirulaguntzen itzulketa edo zehapen-prozedura oro, eta ondoriozko obligazioak ordainduta izatea.\ne) Halaber, aplikagarria izango da dirulaguntzei buruzko azaroaren 17ko 38/2003 Lege Orokorraren 13. artikuluan eta haren garapen araudian, izaera orokorrarekin aurreikusitakoa.\nf) Baldintza guzti horiek, onuradun izateko ezezik, jasotako dirulaguntzaren kitapena eman arte ere bete beharko dira.\na) Helduen Euskalduntzearen Oinarrizko Curriculuma izango dute jardueraren erreferente.\n1.– Deialdi honetako dirulaguntzetara biltzeko eskabideak I. eranskinean edo www.etxepare.eus web-orrian eskuragarri izango den eredua erabiliz egingo dira, eta EEIaren zuzendari nagusiari zuzendu eta igorriko zaizkio helbide honetan: Andre Zigarrogileak Plaza, 1, Tabakalera eraikina, 3. solairua, 20012 Donostia. Halaber, Eusko Jaurlaritzako Zuzenean bulegoetan edo Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan aurreikusitako organoen aurrean aurkeztu ahal izango dira.\n2.– Eskabideak ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera hilabeteko epean aurkeztuko dira.\n3.– Eskariek jaso beharko dute ebazpen honen 1. artikuluan adierazitako epean emango diren talde/orduen proposamen zehatza. Kontuan izanik Euskal Etxe guztietan ikastaroak ez direla garai berean antolatzen, dirulaguntzak egoki banatu ahal izateko, eskariek bereizi beharko dituzte 2. artikuluan zehaztutako epe bakoitzerako aurreikusten dituzten talde/orduak, hau da, urri-abenduko eta urtarril-iraileko talde/orduak, hurrenez hurren.\nEskariak ondoren zehazten diren agiriekin batera aurkeztuko dira:\n3.1.– Euskal Etxearen ordezkariaren erantzukizunpeko aitorpena, ondoko hau egiaztatuz: ez duela zigor eta administrazioaren arloan dirulaguntza publikoak jasotzeko debekurik, eta ez dagoela laguntzak jasotzeko ezgaitzen dituen legezko debekuetan sartuta, ezta sexua dela-eta eragindako bereizkeriengatik ere, Emakumeen eta Gizonen Berdintasunerako otsailaren 18ko 4/2005 Legearen azken xedapenetatik seigarrenean xedatutakoarekin bat etorriz (III. eranskina).\n4.– Administrazio Publikoen Administrazio Prozedura Erkidearen 1eko 39/2015 Legearen 28.2 artikuluarekin bat etorriz, interesdunak eskubidea dute administrazio jardulearen esku dauden edo beste edozein administrazio batek egindakoak diren eskatutako agiriak. Horrela, haien kontsulta eta ateratzea adminisrazioak egin ahal izango du, interesdunak aurka egin ezean. Kasu horretan, eskatzaileak aurkeztu beharko ditu.\nEra berean, ohartarazi egingo zaio ezen, epe hori igaro eta zuzenketarik egin ez bada, eskabidean atzera egin duela ulertuko dela, edo dagokion izapidea egiteko eskubidea galdu duela, aurretiazko ebazpen bidez.\nEuskal Etxeetako euskaltegiei dagozkien dirulaguntzen modulua 11,50 eurokoa izango da, talde/orduko.\nEsleipen-ebazpena eskaerak aurkezteko epea amaitu eta bi hilera emango da gehienez.\n2.– Esleipen-ebazpena, Euskal Herriko Agintaritzaren Aldizkarian argitaratuko da, Administrazio Publikoen Adminstrazio Prozedura Erkidearen urriaren 1eko 39/2015 Legearen 45.1.a) artikuluak xedatutakoarekin bat etorriz.\n10. artikulua.– Dirulaguntzen ordainketa.\n1.– Dirulaguntzen ebazpena ematen den momentuan ordainduko da 2019ko urri-abendurako aurreikusitako talde/orduei dagokien kopurua.\n2.– 2020ko martxotik aurrera, 2019ko urritik abendura bitartean emandako talde/orduen eta diruz lagundutako ekintzen gastuen ziurtagiriak jaso, aztertu eta nahikotzat eta egokitzat jo ondoren, 2020ko urtarril/irailerako erabakitako dirulaguntzaren % 60 ordainduko da.\n11. artikulua.– Beste dirulaguntzen bateragarritasuna.\n1.– Ebazpen honen kontura ematen diren dirulaguntzak bateragarriak izango dira helburu horretarako beste edozein entitatek eman ditzakeen laguntzekin, betiere diruz lagundutako jardueraren gain-finantzaketa gertatzen ez bada.\n3.– Gainfinantzaketa hori itzulketa egiteko obligazio bera eskatzen duten beste laguntzekin batera gertatuko balitz, itzuli beharreko diru-kopurua, proportzionala izango da, jarduera burutzeko kostu osoaren eta esleitutako laguntzaren arabera.\n1.– Dirulaguntza jasotzen duten erakundeek dirulaguntzak zuritzeko dokumentazioa aurkeztu beharko dute, horretarako II. eranskinean edo www.etxepare.eus web-orrian jasotzen den eredua erabiliz egingo dira eskuragarri izango den eredua erabiliz eta ondoko informazio hau bilduz:\n2.– EEIren dirulaguntza behar bezala zuritua dagoela ulertzeko, bi baldintza hauek bete beharko dira:\na) 2019ko urritik abendura bitartekoak, 2020ko otsailaren 15a baino lehenago.\nb) 2020ko urtarril-iraila bitartekoak, 2020ko urriaren 15a baino lehenago.\n1.– Ez betetzea ebazpen honetan edo goragoko maila bateko xedapen orokorretan ezarritako baldintzak.\n2.– Ebazpen honetan aurreikusitako jarduera ez den besteren batean erabiltzea emandako dirulaguntza guztia edo zati bat.\n4.– Halaber, aplikagarria izango da Dirulaguntzen azaroaren 17ko 38/2003 Lege Orokorraren 37. eta 40.1 artikuluetan eta haren garapen araudiak izaera orokorrarekin aurreikusitakoa.\n5.– Halakorik gertatu dela egiaztatzen bada, ez betetzea gertatuko dela ulertuko da eta, azaroaren 11ko 1/1997 Legegintzako Dekretuan eta abenduaren 17ko 698/1991 Dekretuan aurreikusitakoari jarraikiz, pertsona edo entitate onuradunak itzuli egin beharko dizkio EEIri jasotako diru-kopuruak eta horiei legez dagozkien interesak.\nEbazpen honetan ezarritako laguntzak salbuetsita daude Europako Batzordeari haien berri emateko betebeharretik, Batzordearen 2014ko ekainaren 17ko 651/2014 (EB) Erregelamenduaren (2014ko ekainaren 26ko EBAO, L 187/1) horretarako ezarritako betekizunak betetzen baituzte, zehazki kulturari laguntzeko eta ondarea kontserbatzeko laguntzei buruzko 53. artikuluan ezarritakoa. Erregelamendu horren bidez, laguntza-kategoria batzuk barne-merkatuarekin batergarriak direla aitortzen da, Europar Batasunaren funtzionamenduari buruzko Tratatuaren 107. eta 108. artikuluak betez.\nDatuen babesari buruzko indarreango araudiari jarraituz, deialdi honetan parte hartzeko emandako datu pertsonalak «Euskara eta Euskal Kultura Zabaltzeko eta Hedatzeko Laguntzak eta Dirulaguntzak» izeneko tratamendu-jardueran sartuko dira, eta deialdi honen xedeetarako erabiliko dira soilik. Honen arduraduna Etxepare Euskal Institutua izango da, eta, legezko betebeharrik izan ezean, ez zaizkio hirugarren bati lagako.\nInteresdunak ondoko eskubide hauek izango ditu: datuak atzitzeko, zuzentzeko, ezabatzeko eta horien eramangarritasunerako eskubidea, datuen tratamendua mugatzeko eskubidea eta tratamenduei aurka egiteko zein tratamendu automatizatu batean soilik oinarrituta dagoen erabaki baten objektu ez izateko eskubidea. Interesdunak eskubide hauek egikaritu ditzake, dagokionean, eskabidea ondoko helbide honetara zuzenduz: Etxepare Euskal Institutua, Andre Zigarrogileak Plaza, 1, 3. solairua, 2012 Donostia, edo Datuak babesteko Ordezkariari zuzenduz: dpd-dbo@euskadi.eus.\nAdministrazio-bidea amaitzen duen ebazpen honen aurka, aukerako berraztertzeko errekurtsoa aurkez diezaiokete interesdunek EEIko Zuzendaritza Kontseiluareari, hilabeteko epean, ebazpena argitaratu eta hurrengo egunetik aurrera, edota administrazioarekiko auzi-errekurtsoa aurkez dezakete, Euskal Autonomia Erkidegoko Auzitegi Nagusiko dagokion aretoan, bi hileko epean, ebazpena argitaratu eta hurrengo egunetik aurrera.\nDonostia, 2019ko urriaren 3a.\nEuskal Etxeei dirulaguntzak, 2017ko urria eta 2018ko iraila bitarteko euskara-ikastaroengatik


Grezia zaharrean barrena - GARA\n2011 Ao�t 06\nFernando Morillo idazle ezaguna gazteen artean eta bere liburuetan gazteen interesei erantzuten saiatzen da. Oraingoan, berriz, nerabezaroko kontuez aritu beharrean abentura eta historia batu ditu gazteentzako irakurgai bizietan. Antton eta Rakelen artean denboran eta espazioan zehar bidaiatzeko modua asmatu dute eta Anttonek probatu egin nahi du. Horrela, Grezia zaharrera, Termopiletako guda garaira hain zuzen, bidaiatuko du Anttonek, baina arazo batzuk tarteko ezin izango da itzuli. Anttonen anaia eta beste bi lagun abiatuko dira orduan haren bila.\nBi garai eta bi espaziotan kokatzen da argumentua. K.a. 480. urtean Grezian, eta gaur egun hemen; eta Antton, Urki, Olain eta Harriet Grezian espartarrekin eta pertsiarrekin dauden bitartean, Rakel, hemendik, haiek guztiak ekartzen saiatuko da.\nBaina, Morillok, historia eta abenturazko liburu honi misterioa ere gehitu dio. Anttonen bila ari den teknologi enpresako jendea (matoiak, esan beharko genuke), hura harrapatu nahian dabil, beraiek bakarrik komertzializatu ahal izateko asmakizuna. Elementu horiez guztiez gain, presente izan behar dugu zein unera bidaiatu duten gure gazteek: Termopiletako gudara; Leonidas erregeak bere 300 soldadurekin batera milaka eta milaka soldaduko gudaroste osoari aurre egin zion.\nAbenturak, ikusi ahal izan den bezala, nagusi dira obra honetan. Greziaren geroa erabakiko zuen gerra, Anttonen bila ari diren lagunak, beraien atzetik doazen matoiak... irakurlea harrapatuta dago ekintzen joan-etorrian; eta, hain zuzen, horixe da Morillok erabili duena Grezia zaharrari buruz hainbat eta hainbat azalpen emateko nobelan zehar. Ageri diren pertsonaiei buruz, haien kulturaz, antolaketaz edo historiaz ari zaigu abenturen zirrarari eutsiz, eta horixe litzateke, nire ustez, liburu honen ezaugarrietako bat. Abenturazko istorioa historian; edo, beste modu batean esanda, historia ezagutzeko abenturazko liburua.\nNobelaren egiturak, 45 kapitulu labur, eta narrazioarenak, elkarrizketetan oinarritua, neurri handi batean, irakurketa arina bilatzen dute. Eta onartu behar dugu erraz irakurtzen den obra dugula; arin, ekintza eta elkarrizketa ugari dituena eta behin eta berriro -kapituluetako egiturari esker- lekuz eta garaiz aldatzen gaituena. Alde horretatik, egileak ederki lortu du, ene ustez, literaturak entretenitzeko duen funtzioa; baina, gainera, kasu honetan entretenitu eta une atsegina bilatzeaz gain, nago idazleak hezi ere egin nahi duela, beste denbora eta espazio baten berri azaldu, historiara hurbildu, lehendik ere muga edo zalantzazko esparru batean zegoen literatura produkzioa -gazte literatura- irakaskuntzaren eta atseginaren esparruetara eramanez.


88 egun gehiago ~ Blog de Petronor\n88 egun gehiago\n21.2.16 Joseba Arruti No hay comentarios\nLan munduan gizonezkoen eta emakumeen artean dagoen berdintasun eza sarritan aipatu da. Baina ez da iraganeko kontua, gaur egungoa baizik. Eragile sozialek noizean behin plazaratzen dituzten datuek egoera horren berri zehatza ematen dute, eta benetan dira hausnarketa eragiteko modukoak. Egunotan ezagutzera emandako txosten baten arabera, urteroko soldata gordinei dagokienez gizonen eta emakumeen arteko aldea %24koa da Espainian, azken sei urteotako handiena. 'Soldata berdintasuna, bete gabeko helburua' deritzan lana UGT sindikatuak egin du, eta bertan jakinarazten denez andrazkoek 88 egun gehiago lan egin behar dute ordainetan gizonen soldata berbera jasotzeko. Arlo honetan, Espainia Europako Batasunaren (EB) batazbestekoaren hiru puntu gainetik dago, ordu bakoitzeko soldata aintzat hartuta. 2013an Eurostat-ek emandako datuek ziotenez, EB osoko soldaten aldea %16,3koa zen eta Espainiakoa, %19,3koa. Beraz, Europako metodologiaren arabera, emakumeek gizonek baino 70 egun gehiago lan egin behar dute Estatuan soldata bera jasotzeko.\nSoldata mailak aintzat hartuta, 1,2 milioi emakumek baino gehiagok 645,3 euroko hileroko soldata gordina jaso zuten. Beraz, diru sarrera horiek dituztenak andra soldatapekoen %67 dira. Lanegun osokoei dagokienez, emakumeen %42,8, euren batazbestekoa gizonena baino 4.101,26 euro txikiagoa da urtero. Ordu batzutako lana dutenak, berriz, emakumeen %75 dira eta hauek 904,57 euroko batazbesteko txikiagoa jasotzen dute gizonezkoekin alderatuta. Aipatutako txostenaren arabera, gizon eta emakumeen soldaten arteko aldea %25,5era arte heltzen da mugagabeko kontratuei dagokienez, azkenek urtean 7.124,87 euro gutxiagoko batazbestekoa jasotzen dutelako. Gutxi balitz, aldi baterako kontratua duten gizon eta emakumeen soldaten arteko aldea 1.687,94 eurokoa da urtean.\nEgoera honetan, 2008 eta 2013 urte bitartean emakumeen soldatek %3,07 egin zuten gora, eta gizonezkoenak %5,83 igo ziren. Horrela, andrazkoek eros-ahalmenaren %6,3 galdu zuten, eta gizonezkoek %3,6. Aurreko guztiarekin batera, emakumeek urteko 205 egun eman dituzte etxea eta familia zaintzen, eta gizonek 114 besterik ez. Jarduera sektoreak aintzat hartuta, soldaten arteko alderik handiena Beste Zerbitzuen arlokoa da (%35,1), eta atzetik datoz Jarduera Administratiboak eta Zerbitzu Osagarriak, eta Jarduera profesionalak, zientifikoak eta teknikoak (%33,07). Osasungintzan eta zerbitzu sozialetan soldaten arteko aldea %29,48ra heltzen da.\nAdinak aurrera egin ahala, soldaten arteko aldea handitu egiten da. Ondorioz, 55-59 urte bitarteko emakumeei dagokienez alde hori %28,8koa da gizonekin alderatuta. Andrazkoak etxeko kontu gehienetaz arduratzen dira eta amatasuna edo ama izateko aukera oztopo dira oraindik lana aurkitzeko ahalegina egiterakoan. Aipatutako sindikatuko Berdintasun arloko arduradunaren arabera, ezinbestekoa da emakumeen eskubideak betetzeak enpleguan "ondorio negatiborik izango ez duela" bermatzea. Horrekin batera, "neurri fiskalak eta ekonomikoak" eskatu ditu familietako ardurak horiek osatzen dituztenen artean banatzeko, eta familien beharrizanei erantzuteko kalitatezko zerbitzu publikoak abiatzea ere.\nGizonezkoen eta emakumezkoen arteko berdintasunean urrats asko geratzen da egiteko, azken hamarkadotako aurrerapausoak gorabehera. Legeak onartzen dituenak errealitatera eraman behar dira, egunerokora, maila askotako diskriminazioekin amaitzeko. Lan mundukoak horietako garrantzitsuenetakoak dira, zalantzarik gabe, eta horiekin amaitzeko ahaleginak biderkatzeak ekarriko du gizarte orekatuago eta bidezkoagoa.


Luberri: Nola erabili Windows-en CD-ROMak Ubuntun\nNola erabili Windows-en CD-ROMak Ubuntun\nCD-ROM asko tamalez soilik Windows-en erabiltzeko eginak daude, Ikastolen Elkartekoak adibidez. EXE fitxategi bat exekutatuz abiatzen dira. CD-ROM hauek ikusteko aski zen Wine instalatzea eta horren bidez ikustea baina Ubuntun, Lucid (10.04) bertsiotik hasita, ezin dira exekutatu ekipotik kanpoko programak eta horrek tarea konplikatzen du. Ikus dezagun nola peleatu .exe horiekin.\nLehenik eta behin bereizi behar dugu instalatu gabe aplikazioa martxan jartzen duten .exe fitxategiak eta .exe intalatzaileak. Batzuetan, azpiko irudiaren lez, biak agertuko dira.\nTtantto aplikazioa martxan jartzen duena eta Ttantto disko gogorrean instalatzen duen setupa.\nAplikazioa martxan jartzen duen .exe badago nik ondoren azaltzen dudan sistema gomendatzen dizut. Soilik instalatzailea badago mezuaren bukarean emango dizut sistema egokia instalazioa burutzeko.\n1. urratsa: ISO irudia prestatzea.\nISO irudia egitea CD edo DVD baten informazioa fitxategi bakarrean gordetzea da.\nCD edo DVDa grabagailu unitatean sartu eta Brasero (Aplikazioak > Soinu eta Bideoa > Brasero) martxan jarriko dugu.\nDiskoak kopiatzea aukera hauta eta bertan Disko berria beharrean Irudi fitxategia hauta ezazu. Propietateetan sartu eta jarri izen egoki bat irudiari, irudia gordetzeko tokia adierazi (eskolan zerbitzariko karpeta batean CD-DVD irudiak karpeta sor dezakezu) eta beheko Disko-irudi mota atalean hauta ezazu ISO9660irudia formatua; Itxi; Sortu irudia.\nBraserori kopia ISO fitxategi batean egiteko agintzen\n2. urratsa: softwarea.\nBi programa eta bere menpekoak behar ditugu. Hauek instalatzeko ireki terminal bat (Aplikazioak > Gehigarriak > Terminala) eta honako hau itsatsi eta exekutatu:\nsudo apt-get install wine acetoneiso\n3. urratsa: ISOak AcetoneISO-rekin asoziatu.\nGrabatu duzun ISO irudira joan arakatzailearekin eta fitxategiari eskuin klik egin eta Propietateak klikatu, fitxetan Ireki honekin klika, agertzen den zerrendan Acetoneiso hauta eta onartu.\nISO irudia AcetoneISO aplikazioari asoziatzen\n4. urratsa: esteka bat sortu.\nErabilera erraztu arren ISO fitxategiari esteka bat sor diezaiokegu mahaigainean; horretarako ISO fitxategian eskuin klik egin eta Sortu esteka klika. Sortzen duen esteka ebaki eta mahaigainean itsatsi. Pausu hau CD-ROM bakoitzarekin egin beharko dugu.\n5. urratsa: martxan jarri.\nMahaigaineko estekan bi klik eginez bi leiho irekitzen dira: acetoneiso-rena eta CD-ROMaren fitxategiak erakusten diguna. Lehenengoa itxi eta bigarrenean aplikazioa martxan jartzen duen EXE fitxategia bilatu (kontu! ez klika setup.exe baizik eta aplikazioaren izena duena).\nCD-ROMaren aplikazioa irekitzen\nSistema honek abantaila bat dauka -denak ez dira nekeak izango- eta zera da, diskoak tiradera batean gordetzen ahal ditugula betiko haren kopia disko gogorrean dagoelako.\nCD-ROMen ordez bideo CD edo DVDak badira urratsak antzekoak dira, Wine ez genuke instalatu beharko eta EXEren ordez AVI fitxategia jarriko genuke martxan.\nCD edo DVD baten Windows instalatzailea nola jarri martxan.\nZure diskoan .exe bakarra instalatzailea bada, jeneralean setup.exe, exekutatu ahal izateko exekutatzeko baimenik izan gabe Gnometik kanpo egitea da irtenbidea. Wine instalatua eduki behar duzu. Sartu CDa eta arakatzailearekin begira zein den setup.exe fitxategiaren kokalekua. Ondoren ireki terminala (Ctrl+Alt+t) eta idatzi:\nwine /media/...eta osatu exe fitxategiaren path edo bidea eta izena. Enter egin eta instalazioa martxan jarriko da.\nOstadar II instalatzeko fitxategia exekutatzeko agindua.\nPrograma abiatzeko: Wine > Programak...


Biharko egia - GARA\nErdietsi edo eraikia izan den guztiak du nolabait bere hazia utopiaren batean. Ezinezkoa dirudien horretan. Halako batean gauzatzen den arte. Horregatik, pragmatismoarekin batera utopiaren ilusioa ere beharrezkoa delakoan nago\nBizitzen ari garen iruzur unibertsal honen erdian egia esatea ekintza iraultzaile bat da�. Ez naiz gogoratzen nork esan zuen, baina ez zuen arrazoi faltarik. Politikari profesional zein agintarien erretoliken erretorikak entzunda, ez da harritzekoa jendea kopetaraino egotea. Espainiako erregearengandik hasita azken apezpikuarenganaino, denak aho batez mintzatu zaizkigu independentziari buruz. Kimerari edo ameskeriari buruz. Pentsatzea ere, esan dute, behin eta berriz, telebistetako enperadore ahalguztidunek, asmo hori burutik kentzeko esanez.\nBistan da, ideologia hegemonikoa osatzen duen nazionalkatolizismo zaharberrituarentzat erokeria da aldarri hori, are pentsaezina. Drama bat da, dena espainiartzen ohituak daudenentzat, Espainia ez den beste herri baten izatea irudikaezina baita haien garun urtuentzat. Akabo, mendez mende, indarrez eta odolez egituratu duten imajinario kolektibo harro eta menperatzailea. Espainiak ez ei du amore emango, ordea; ez ei da banatuko, esan du Aznar kapitain jeneralak. Enegarren gurutzada prest dute, jada. Eta agian arrazoi dute Montenegro urrun dagoela diotenean, baina amigo, Katalunia, bertan dago, bertago ezin. Eskozia ere (diferentziak diferentzia) eredu gisa askoz hurbilago dago Euskal Herritik Espainiatik baino. Hauentzat dena da arazo polizial, sozioekonomiko, kultural, politiko nahiz identitarioa. Mataza askatu beharrean, nahitara okerreko muturretik tira eta gehiago estutzen dute korapiloa. Dena problematizatzeko joera baitute, zentzu freudiarrean esanda.\nEta agian arrazoi du Ibarretxek ere. Agian utopia gauzagarrien garaiak bizi ditugu (Sabin Etxean ere hala ote diote?), baina utopia hori gauzatuko bada, espainiar proiektutik kanpo gauzatuko da edo ez da gauzatuko. Independentzia krisi ekonomikotik irteteko ere baliagarria dela pentsatzea ez baita, jada, esneketariaren ipuina. Harri Arora beharrean, etorkizunera garamatza zuzen-zuzenean. Utopia ez baita ez-leku soil bat, zerbait atenporala. Utopiak alternatibak eskaintzen dizkio dagoen sistemari. Eta duen baliorik funtsezkoena ez dateke, paradoxikoa dirudien arren, utopikoa dela; egungo sistema eraldatzeko duen potentzialitatea baizik. Dagoen eredua halako stand by batean ezartzen du, errealitate posible berriak proposatzen dituen bitartean. Garenetik izango garenera eramaten gaitu. Horregatik, agian, utopia gauzagarrietatik hurbilago geundeke independentzia ere alternatiba erreala den heinean.\nGauzak horrela, XVI. mende hasieran askatasunaren kontzeptua bera ere utopikoa zela gogoratu behar genuke. Berlingo harresia eroriko zenik uste al zuen inork? Edo nola sortu ziren ikastolak? Hitz batez, erdietsi edo eraikia izan den guztiak du nolabait bere hazia utopiaren batean. Ezinezkoa dirudien horretan. Halako batean gauzatzen den arte. Horregatik, pragmatismoarekin batera utopiaren ilusioa ere beharrezkoa delakoan nago. Pragmatismoak pausoak labur ematen erakusten duelako eta utopiak, aurrera begiratzen. Independentzia disparatea dela diote, ez duela etorkizunik.\nFranchement, nahiago dut Victor Hugorekin batera utopia biharko egia dela pentsatzea.


Datorren otsailaren 4ean mugimendu feministako 2 kideren aurkako epaiketa ospatuko da Luis Angel Izaga jaunak Gasteizko Blusa eta Nesken Batzordearen izenean jarritako salaketaren ondorio gisa.\nJarraian, Gasteiztik bidali duten oharra:\nGasteizko eragile feminista ezberdinok urteak daramatzagu Gasteizko jaietan ematen diren eraso matxisten aurrean protokolo bat aurrera eramaten. Azken urteotan protokolo hau babestu dute Gasteizko hainbat eragile sozialek, tartean Gasteizko Blusa eta Nesken Batzordeak. Protokolo honek esplizituki dio edozein motatako erasotzaileak (ahozkoak, fisikoak, sexualak, sozialak...) mugitzen diren guneetatik at geratu beharko zirela.\nAzken jaietan, eraso matxista ugari gertatu ziren, euretako bat Jatorrak kuadrilako 7 kideren aldetik eman zena. Blusekin izandako solasaldi ezberdinen ostean, protokoloa betetzeko zain geratu zen mugimendu feminista. Ez zen halakorik eman, ordea.\nEra berean eta aipatutako eraso horrekin zer ikusi zuzenik izan gabe, zenbait eragile feministok abuztuaren 8rako ekimen baterako deialdia egin genuen. Ekimenaren helburua, jai eredu aske eta parekideen aldarria alde batetik, eta eraso matxisten salaketa bestetik. Ekimenak Blusen paseilloaren mozketa sinbolikoa izan nahi zuen. Soilik gizonez osatutako Jatorrak kuadrila pasatzerakoan paseilloa sinbolikoki etetea zen helburua, gure aldarrikapenak aireratuz. Ekimena bera ezin izan zen aurrera atera Blusek izandako jarrera bortitzaren ondorioz, eta esan beharra dago bertan parte hartu genuen emakumeok era askotako erasoak jasan genituela (ahozkoak zein fisikoak).\nBlusa eta Nesken Batzordeak feminismoaren aurkako kanpaina sozial eta mediatiko bati hasiera emango dio eta sinatuta zuen erasoen aurkako protokoloa apurtutzat ematen du.\nGauzak horrela, abuztuaren 10ean mugimendu feministak bere osotasunean publikoki bere bertsioa kalera ateratzeaz gain, beste jai eredu baten alde lanean segitzeko asmoa agertzen du, gizon eta emakumeon arteko botere harreman desorekatua bermatzen duen jendarte patriarkarrarekin amaitu eta honek eragiten dituen eraso matxista ezberdinekin amaitu asmoz. Gainera, azpimarratu beharra dago sinatutako protokoloa bete ez zutenak Blusak izan zirela.\nGerora eta Berria egunkarian argitaratutako elkarrizketa baten harira,ekintzan parte hartutako bi emakumeri "derrigortzeak" egotzita salaketa jarri zion Luis Izagak Blusa eta Nesken Batzordearen izenean .\nEpaitegiaren baitan epaiketa saiesteko asmoz hasitako bitartekaritzak ez du fruiturik emango eta epaiketaren data otsailaren 4rako zehaztuko da. Honen aurrean, Bilgune Feministak eta Neska Gazteok Egurra taldeak bi lan-lerro (instituzionala zein herritarra) izango zituzkeen planteamendua hasiko dute epaiketa gelditu asmoz.\nAbuztuan jada Udalak bitartekari gisa agertzeko eskaini zuen bere burua eta konpromiso hori hartuta, akordio batera iristea lortu zen salaketa bera erretiratzea lortzen delarik.\nPlanteamendu honi hasiera ematen dioten eragile feministek diskrezioz jokatzea erabakitzen dute alde batetik Gasteizen eman daitekeen zaiteka sozialean ez sakontzeko eta bestetik, zenbaitzuek Blusa eta feministen arteko gerra gisa irudikatu duten horretan ez sakontzeko. Gure iritziz funtsezkoena aurrera begira lan egitea da, eraso sexistarik gabeko jai eredu baten alde eta emakumeok libre eta beldurrik gabe sentituko garen jendarte baten alde.\nGara egunkarian argitaratutako artikulu baten harira, Blusek prentsaurreko baterako deialdia luzatzen dutela modu honetan adostutako diskrezio printzipioa urratuz.\nBeraz, akordiorik ez sinatzea erabakitzen da epaiketak aurrera jarraituko duela jakitun.\nGogoratu beharra dago, erasotzaileak alboratu ez eta adostutako neurriak hartu ez zituen eragile batek jarritako salaketaren ondorioa dela epaiketa hau. Gainera, azpimarragarria da salatuak izan ziren emakume hauek izan zirela batez ere abuztuaren 8an erasotuak eta salaketa jarri duen kolektibo honen aburuz eraso matxistak "edukazio txarreko" edo "zoritxarreko komentario" soil dira. Horrela, EMAKUMEZKOENTZAKO ASANBLADA IREKIA deitu dugu GAURKO, URTARRILAREN 29An, Gasteiz Txiki elkartean arratsaldeko 18.30etarako. Bestetik, epaitegietan prentsaurreko masiborako deia ere egin dugu datorren otsailaren 4an eguerdiko 12etarako.\nArgi dugu, ez dugu mugimendu feminista kriminalizatu nahi duenik onartuko. Emakumeon askatasuna zein eskubideak edozein leku edo momentutan defendatzeagatik gutako inor ez dute ez inolaz ere epaituko!!!\nMUGIMENDU FEMINISTAREN KRIMINALIZAZIOARI EZ!\nJAI EREDU ASKE BATEN ALDE,


Bero-kolpea haurrarengan: hori saihesteko aholkuak | Consumer\nBero-kolpea haurrarengan: hori saihesteko aholkuak\nHaurrak ur asko edan dezan saiatzea eta bero handieneko orduetan jarduera fisikorik ez egitea dira bero-kolpea izateko arriskua murrizteko gomendio batzuk.\nUdan arreta berezia jarri behar da haurtxoekin eta haur txikiekin, bero-kolpeen eraginpean gehien dauden taldeetako bi baitira, tenperatura altuetatik eratorritako taula bat, hilgarria ere izan daitekeena. Garrantzitsua da aholku erraz batzuk kontuan hartzea haurraren bero-kolpeei aurrea hartzeko, hala nola bero handieneko orduetan jarduera fisiko gehiegi ez egiteko, haurrari ura maiz eskaintzeko, udan arropa lasaiak aukeratzeko eta udan haurren elikadura zaintzeko.\nUdako hilabeteetako tenperatura altuek edozein pertsonak bero-kolpea jasatea eragin dezakete. Kolapso-koadro horretan, giza gorputza sartzen da bere tenperatura erregulatzeko ahalmenaren aldaketa larria gertatzen denean, eta egoera normalean 36 eta 37 °C bitartean egoten da. Udan gehiegizko beroak, ordea, oreka termiko hori alda dezake eta, kasurik larrienetan, heriotza ere eragin dezake.\nHaurrak ura edan behar du egarri sentitzen ez bada ere: lehen pausoa da bero kolpea ez hartzeko.\nHaurrak eta sei urtetik beherakoak arrisku-talde nagusietako bi dira, adinekoekin, kirolariekin eta gaixoekin batera. Ez da harritzekoa haurrek, gurasoen zaintzarik gabe, deshidratazioa izatea. Kontuan hartu behar da haurrek ez dakitela ura eskatzen, eta autorregulazio termikoko sistemak, gainera, ez duela burutu haren garapena.\nHaurrarengan bero-kolpeak saihesteko aholkuak\nEz utzi haurrei oso tenperatura altuan. Bero-kolpeak saihesteko lehen giltza da. Haurrak giro freskoetan mantentzen saiatu behar da, eta aire girotua eta haizagailuak erabili barnealdean daudenean. Tenperatura altueneko orduetan (udako hilabeteetan, 11:00etatik 17:00etara) eguzkitan egotea galarazi behar da.\nHaurrei janari astunak, digestio motelak eta kaloria askokoak ez eskaintzea gomendatzen da, eta fruta eta barazki asko jatea.\nKomeni da, halaber, gogoan izatea arriskutsua dela haurrak autoen barruan edo eguzkitan aparkatuta uztea: oso denbora laburrean, leku horietako tenperatura altuegia bihurtzen da eta bero-kolpea izateko arriskua dago.\nHaurrari maiz eskaini ura. Askotan, haurrek denbora gehiegi pasatzen dute urik edan gabe, distrakzio hutsagatik. Garrantzitsua da haurrari maiz likidoa eskaintzea bero-kolpea saihesteko.\nGainera, hidratatu bere gorputza. Aukera ona da haurra ur freskoz bainu edo dutxekin freskatzea, egunean hainbat aldiz, egun beroenetan. Burua eta besoak maiz bustitzea, batez ere garondoa, lepoa eta eskumuturrak.\nBero handieneko orduetan gehiegizko jarduera fisikoa saihestea. Haurrak ez dira ohartzen egiten duten esfortzu fisikoaz eta, ondorioz, beren gorputzak beren orekaren mugara eraman ditzakete. Ariketak hainbeste bero sortzen badu eta gorputzak ezin badu barne-tenperatura erregulatu, bero-kolpea gertatuko da.\nHaurra janzteko kolore argiak aukeratzea hobe da tonu ilunak aukeratzea, beroa xurgatu eta atxikitzen dutenak.\nArropa fresko lasaia eta kolore argikoa erabili. Haurra fresko mantentzeko kontuan hartu beharreko gomendioa da. Funtsezkoa da jantziak kotoizkoak edo beste ehun batzuetakoak izatea, larruazalak arnasa har dezan, hau da, izerdi egokia izan dezan; izan ere, hori da gorputzak barruko tenperatura erregulatzeko duen modua. Arrazoi beragatik, arropak ez du haurraren gorputzera mugatu behar. Janzteko kolore argiak aukeratzea hobe da tonu ilunak aukeratzea, beroa xurgatu eta atxikitzen dutenak. Beste babes garrantzitsu bat txanoak edo txapelak erabiltzea da, ehun arinekin eginak, izerditzea ahalbidetzeko.\nHaurren elikadura zaindu udan. Haurrei janari astunak, digestio motelak eta kaloria askokoak ez eskaintzea gomendatzen da, eta, aldiz, fruta eta barazki asko jatea. Zukuen alde egitea ere ideia ona da: haurraren gorputza hidratatzen dute, eta frutek edo barazkiek dituzten bitaminak hartzen dituzte.\nArreta handia jarri haurren eta haurren gogo-aldarteari eta egoera fisikoari. Haurtxoa goibel, suminkor eta azala oso bero baina izerdirik gabe ikusten bada, baliteke bero-kolpe baten lehen sintomak izatea. Seinale argiagoak dira sukarra, buruko mina, gorakoak, pultsu ahula eta azkarra. Bero-kolpearen sintoma larrienak konbultsioak izatea, konorte-maila gutxitzea edo konortea galtzea (zorabioa) dira. Kasu horietan, bero-kolpearen aurrean jarduteko oro har gomendatzen diren neurriez gain, berehala joan behar da mediku baten kontsultara.\nNola jokatu bero-kolpe baten aurrean\nHaurtxoak bero-kolpea izan duela antzematen bada, lehenik eta behin, leku fresko batera eraman behar da, eta gorputz-tenperatura jaisten saiatu. Horretarako, konpresa hotzak egiten dira buruaren, lepoaren, bularraren, besoen eta izterren gainean. Komeni da konpresak maiz berritzea, berehala galtzen baitute izaera freskagarria.\nEdatea ere ona da, baldin eta haurra argi badago. Guztiz kontziente ez bada, hobe da ez egitea, eztarria traba baitezake eta horrek arazoa larriagotu. Haurtxoa bada, arropa guztia kentzea gomendatzen da eta, ahal izanez gero, ur freskoa duen bainua ematea.\nHaur batek bero-kolpea hartzen duenean, ahalik eta azkarren joan behar du medikuarengana, sendatu dela ziurtatzeko, eta gero ez da arazorik izango.\ngolpe de calor-eu haurtxo hidratación-eu niño-eu uda


Hasiera/Orokorra, Segurtasuna/App sos deiak 112\nGero eta aukera gehiago ditugu modu seguru batez asialdi eta denbora libreaz gozatzeko. Oraingoan, Eusko Jaurlaritzak herritarrei sorospen-zerbitzu pertsonalizatuagoa eskaintzeko sortutako app batez ari gara. App sos deiak 112, IOs eta Android sistemetarako, euskaraz zein gaztelaniaz, eskuragarri dagoen aplikazioa da, Euskadiko Larrialdiak Koordinatzeko Zentroarekin (112 SOS Deiak) zuzenean harremanetan jartzeko balio du.\nSOS DEIAK 112 aplikazioak larrialdi-abisua emateko hainbat aukera eskaintzen ditu. Alde batetik,”Ahots-deia” botoiaren bidez, 112 zenbakira zuzenean deitzeko aukera ematen du. Bestetik, “Ahotsik gabeko oharra” izeneko beste atal bat badu. Bertan, mezu bat igortzen da eta 4 taldetan sailkatutako larrialdi-mota hautatu behar da: istripua, larrialdi medikoa, sua edo lapurreta-erasoa. Jarraian, SOS deiak Larrialdiak Koordinatzeko Zentroarekin txat baten bidez larrialdia zehazteko aukera dago, erreskate-lanen denbora laburtzen laguntzeko.\nHorretarako, gomendagarria da datu medikoak eta pertsonalak eguneratuta edukitzea eta, horrela, erreskate-lanak erraztu daitezke, laguntza pertsonalizatuago bat izanik. Gainera, oso erraza da osatzea. Eskuineko goiko menuan sakatu, atalak aukeratu eta zure datu pertsonalak dagokion lekuan bete besterik ez duzu egin behar. Horretaz gain, “Honi abisatu” aukera ere badu, harremanetarako pertsona baten telefono-zenbaki bat gehitzeko, eta, horrela, larrialdi egoeretan abisatu ahal izateko.\nApp-aren azken eguneraketetan, “Bide Segurua” eta “Alderantzizko 112” funtzionalitateak sartu dira. Alde batetik, “Bide Segurua”, adineko pertsonak, mendizaleak edo txirrindulari bakartiak bilatzeko denbora murriztera bideratua dago. Galdutako pertsona aurkitzen du telefonoaren GPS bilaketaren bidez, eta egindako ibilbidea erakusten du. Gainera, unean uneko intzidentziarekin lotutako autobabeserako aholkuak ematen ditu.\nBestalde, “Alderantzizko 112” funtzionalitateak aukera ematen du alertak edo arrisku-egoerak emateko, aplikazioa deskargatuta duten eta, gainera, geolokalizazioa aktibatuta duten pertsonei. Hau da, GPS posizioa aktiboa izanik, app-ak alertak bidaliko dizkizu fenomeno naturalekin, produktu toxikoekin edo ebakuazioak edo erreskateak prebenitu ditzaketen gainerako egoerekin lotutako larrialdiei buruz. Kontuan izan behar da SOS deiak 112 aplikazioak 30 minuturo eguneratzen duela erabiltzaileen azken posizioa; beraz, gomendagarria da aplikazioa eta datu mugikorrak aktiboak eguneratuta edukitzea.\nEta… Zer da GPSa? Gailuaren geolokalizazioa ahalbidetzen duen sistema da. Horrela, deia non dagoen eta larrialdia non gertatu den zehaztu daiteke.\nLokalizazio, entretenimendu eta osasun mugikor aplikazioak ezagutu nahi? Ez galdu “Zure egunerokotasuna hobetuko duten aplikazioak” kurtsoa, zeren zai zaude izen emateko?\nKZgunea2021-10-20T17:31:37+02:002021/10/19|Orokorra, Segurtasuna|Iruzkinik gabe


Irizar e-mobilityk greba mugagabean jarraitzen du - Ekonomiaren KZ\nAdunako Irizar e-mobilityko langileek hamabost egun bete zituzten atzo greba mugagabean, eta enpresarekin “negoziazioak berriro hasteko gutxieneko baldintzak” jarri dituzte mahai gainean, besteak beste, “Lan beragatik soldata bera” ordaintzea.\nLABeko 8 kidek eta ELAko batek osatzen duten enpresa-batzordeko ordezkariek prentsaurrekoa eskaini zuten atzo Gipuzkoako enpresa horren instalazioen aurrean. 300 langile inguruk lan egiten dute bertan. Batzordeak bost baldintza eskatu zituen negoziazioei berriro ekiteko, besteak beste, “E-mobility kontratua duten langileei soldata bera ordaintzea” eta “laneko irteeretarako lan-baldintzak duintzea eta berdintzea”. “Ahalegin gehigarriak konpentsatzea, kontziliaziorako neurriak bultzatzea eta Gipuzkoako metalaren hitzarmena osorik betetzea” dira sindikatuek negoziatzen hasteko ezarritako gutxieneko hiru premisak.\nBatzordeak “gutxieneko lan-baldintzak” bermatuko dituen enpresa-itun bat eskatu du, Europan fabrikatzen diren hamar autobus elektrikoetatik bat ekoizten duen konpainia batean. Langileen ordezkariek Irizar e-mobilityrekin lan egiten duten erakundeen inplikazioa ere eskatu zuten; izan ere, euren ustez, babesten duten enpresetan “lan-baldintza duinak” daudela egiaztatzea ere haien ardura da.\n← Arabako landa-eremuek osasun-murrizketak dituzte, PPren arabera\nEspainiako Gobernua energia-eraginkortasuneko plan bat prestatzen ari da →\nSDA Factory-ren zuzendaritzak ERTE berri bat aurkeztu du\n2022-01-05 2022-01-05 Ane Soriano


Iragana? Zer da hori? | Kirola | Berria\nIragana? Zer da hori?\nEuskalteletik Europcarrera igarota, «indarberrituta eta ilusioz gainezka» dago Romain Sicard lapurtarra. Iraganeko lesioak ahaztuta, txirrindulari sentitu nahi du berriz ere.\nRomain Sicard, herenegun, Euskal Herriko Itzuliko lehen etapan, Gaintza igotzen, ihesaldian atzean geratu berritan. GOTZON ARANBURU / ARGAZKI PRESS\n«Ez, ez; euskaraz ez». Barkamen keinu txiki batekin hasi du azalpena Romain Sicardek. Lehen etapako egurraren ondoren, erdi herrenka iritsi da kazetariaren ondora, goizean goiz, autobusean sartu eta Oiartzundik Ordiziara abiatu aurretik (Gipuzkoa). «Goizeko bileran, autobusean, ez genuen erabaki ni ihesaldian sartzerik, baina aukera ikusi nuen, eta\n». Hantxe sartu zen. «Ez nuen ezagutzen Gaintzako igoera». Eta horregatik egingo zuen aurrera, ziurrenik. «Oso ibilbide gogorra izan genuen, baina itzuli guztietan, lehen etapan, inork ez du jakiten zehatz-mehatz nola dagoen, eta saiatzea erabaki nuen. Hori da egin beharreko gutxienekoa». Tropelak gertutik zaindu zuen, ordea, ihesaldia. «Ez ziguten utzi denbora asko hartzen, faboritoen arteko lehia nahi zutelako amaieran».\nGaintzako aldaparik gogorrenean amore eman behar izan zuen arren, pozgarria da Sicard, aspaldiko partez, ihesean eta oldarkor ikustea. Tropelean «atseden hartzeko asmotan» zegoen atzo goizean. «Gorputz guztia nekatuta daukadalako». «Eskerrak» eman nahi izan zizkien bezperan errepide bazterrean bildu ziren zale guztiei. «Harrigarria izan zelako sortu zuten giroa». Bezperakoa lehenbailehen ahaztuta, ordea, «egun berezia» espero zuen atzo. Izan ere, Baionan bizi da egun. «Eta entrenamenduetako errepideetan barrena ibiliko gara egun guztian. Sufritu egingo dut, ziur, baina inguruak ezagunak izango dira gutxienez». Indarrak neurtzeko ez da txarra izaten hori. Behin Lapurdin sartuta, ez zitzaion falta izan etxekoen eta ingurukoen babesik. Tony Martinengandik (Omega) 30 segundora helmugaratu zen atzo, tropel nagusian.\n«Euskal Herriko Itzulian egon beharra neukan». Azalpen zehatz horrekin argitu du taldearen azken orduko aldaketa. Parte hartzaileen lehen zerrendan ez zegoelako Sicarden izenik. «Baina niretzat oso berezia da lasterketa hau. Kadete mailatik hemen aritu naiz lehiatzen, eta etxean sentitzen naiz». Presioa ez, «motibazioa» da lapurtarrarentzat etxeko lasterketa. Eta, urte batzuk atzera egin zuena berresteko, dezente behar du, oraindik ere, sendagai horretatik.\n«Beste etapa bat hasi dut», aitortu du, irmo, talde aldaketari buruz hizketan hasitakoan. Europcarreko etapa. «Oso ondo moldatzen ari naiz oraingoz. Beste talde batera egokitzen ari naiz, baina oso harrera ona egin didate denek». Urrutira joan gabe, kontratua sinatzeko etxean bertan azaldu zitzaion Jean-Rene Bernaudeau Europcarreko arduradun nagusia. «Keinu polita da hori». Bi aldeak ados jarrita, laranjatik berdera, aldaketa hainbestekoa ere ez dela izan onartu du. «Oso batuta dagoelako talde guztia, eta, Euskaltel-Euskadin gertatzen zen modu berean, harrobiarekin lan handia egiten dutelako hemen ere».\nProfesionaletako taldeaz gain, gaztetxoena ere badauka Europcarrek. «Eta oso gaztetatik saiatzen dira txertatzen talde giroaren garrantzia eta jarrera erasokorra». Davide Malacarne atzo ihesaldian sartu zen txirrindulari italiarra du gelakidea itzulian. «Eta ez daukat inolako arazorik. Guztiak ari zaizkit asko laguntzen». Thomas Voeckler eta Pierre Rollandengandik hasi eta txirrindularirik apalenera arte, guzti-guztiak «oso pertsona arruntak eta gertukoak» direla argitu du.\n«Taldera eta ingurura ondo egokitzeko». Lehenik eta behin, horixe eskatu diote taldean. «Eta bizikleta gainean berriz ere gozatzen saiatzeko». Ez zelako samurra izan Euskaltel-Euskadiren garaia. «Gogorra izan zen, bai». Orbean urtebetean zailduta, eta 2009an 23 urtez azpiko Munduko Txapelketa irabazita, World Tourrerako jauzia eman zuen etxeko taldearekin. «Eta lehen urtea ona izan zela uste dut». Baina belauneko arazoa izan zuen berehala. «Horrek, noski, ez zidan utzi benetan eman nezakeen mailarik ematen. Gutxi entrenatu nintzen, gutxi lehiatu nintzen, eta horrela ezinezkoa da goi-goi mailan aurrean ibiltzea». Belauna hitza entzun ere ez du egin nahi, hala ere. «Iragana da, iragana da», bota du birritan. «Aurrera begiratu nahi dut. Orain ondo dago dena, eta kito».\nEuskaltel-Euskadi aipatuta, ezin utzi aztertu gabe proiektuaren itzalaldia. «Oso gogorra izan zen, talde soil bat baino askoz gehiago zelako; proiektu handi bat zen». Onartu du «zailak» izan zirela azken hilabeteak. «Eta denbora igaro ahala ohartuko gara benetan zer galdu dugun. Euskal Herriko Itzulian bertan, adibidez, edo Frantziako Tourrean, oso arraroa eta penagarria da Euskaltel-Euskadiren maillotik ez ikustea». Guztia «azkarregi eta modu gogorregian» gertatu dela uste du.\nKlasikoak eta Italiako Giroa\nSaiatzen da taldekide ohiekin harremana mantentzen. «Atzo bertan egon nintzen batzuekin, Ordizian, eta lasterketetan ere egoten naiz beste batzuekin». Eta gustatuko litzaioke aurrerantzean ere, denekin ez bada, gehienekin harreman hori mantentzea. «Oso giro berezia geneukalako taldekideon artean». Euskaltel-Euskadin argi samar edukitzen zuen denboraldi guztiko egutegia. «Baina klasikoak eta Italiako Giroa lehiatuko ditudala bakarrik dakit oraingoz. Aukeratutakoen taldean nago, behintzat». Eta ez da gutxi, lehia eta errepideko sufrimendua besterik ez zaizkiolako falta Sicardi 2009an 23 urtez azpiko Munduko Txapelketan erakutsi zuen sua berreskuratzeko.


anoeta pasealekua | Hondarribia-Marlaxka Xake Elkartea\nArtxiboa laburpen hitzeka: anoeta pasealekua\nXXIV. Nazioarteko Groseko Xake Irikian Arthur Kogan garaile. Gure jokalariek emaitza onak lortu dituzte\nIraila 27, 2014 kimgoyong\tIruzkin 1\nGaur 2014ko irailaren 27a, XXIV Nazioarteko Groseko Xake Irikia – XIV Javier Luengo Vazquez Oroigarria gure taldeko Andoni Oruberen, Iker Arriren, Sergio Sanmateu eta Ander Tafallen parte hartzearekin amaitu berri da. GM Arthur Kogan gure lagunak garaipena lortu du, nahiz eta, MI Diego del Reyrekin 8 partidatan 6’5na puntura berdindu duen, desenpate hobeagoa duelako. Podiumeko hirugarren postuan GM Cristhian Cruz, izan dugu, txapelketan 6 puntu lortu eta gero. Puntu berdinak lortu dituzte Aritz Abalia eta Jose Luis Guijarro txapelketako laugaren eta bosgarren izna direnak.\nTxapelketako irabazlea Arthur Kogan\nAZKEN SAILKAPENA eta txapelketaren bestelako datuak (Chessresults)\nEsan bezala, gure taldekideen emaitzak onak izan dira.Andoni Orubek, txapelketako 25 . postuan hasi bazuen ere, lau puntu lortu eta gero, 22. postua lortu du. Sergio Sanmateuk, txapelketa 39. hasi zuen eta 3,5 puntu egin ondoren 31 postua lortu du. Iker Arri, txapelketako 30.ak hiru puntu lortu ditu eta39. izan da. Ander Tafall gazteak txapelketa 35. postuan hasi zuenak, 3 puntu lortu ditu ere eta txapelketako 41. postua lortu du.\nTxapelketan parte hartu duten Hondarribia Marlaxka Xake Klubeko kideak: Andoni Orube, Ander Tafall, Sergio Sanmateu eta Iker Arri\nJarraian Iker Arrik, Andoni Orubek, Mikel Tafallek, Sergio Sanmateuk eta Goio Uriartek ateratako argazkiak jartzen ditugu:\nTxapeldunari zorionak, saridunei eta gure taldekoei egindako lan txukunagatik ere!\n2014ander tafallandoni orubeanoeta pasealekuaaritz abaliaarthur kogancristhian cruzdiego del rey MIdonostiaerritmo klasikoagros xake taldeaHondarribiaiker arriJose luis Guijarrokarmelo balda pilotalekuakirolaKlubamarlaxkaSergio SanmateutxapelketaXakeXIV Javier Luengo Vazquez OroigarriaXXIV Nazioarteko Groseko Xake Irikia\nXXIII. Nazioarteko Groseko Xake Irikian Jose Luis Guijarro garaile. Gure jokalariek emaitza onak lortu dituzte\nIraila 27, 2013 kimgoyong\tIruzkin bat utzi\nGaur 2013ko irailaren 27a, XXIII Nazioarteko Groseko Xake Irikia – XIII Javier Luengo Vazquez Oroigarria gure taldeko Andoni Oruberen, iker arriren, Sergio Sanmateu eta Javier Azcueren parte hartzearekin amaitu berri da. Jose Luis Guijarro Billabonako gure lagunak garaipena lortu du, nahiz eta, Diego del Rey MI-rekin 9 partidatan 7na puntura berdindu duen, desenpate hobeagoa zuelako. Podiumeko hirugarren postuan gure beste lagun bat izan genuen, Juan Manuel Riesco, txapelketan 6,5 puntu lortu eta gero.\nAZKEN SAILKAPENA eta txapelketaren bestelako datuak (Vesus)\nEsan bezala, gure taldekideen emaitzak onak izan dira. Andoni Orube-k, txapelketako 23 . postuan hasi bazuen ere, bost puntu lortu eta gero, 14. postua lortu du. Sergio Sanmateu-k, txapelketa 34. hasi zuen eta 4,5 puntu egin ondoren 22 postua lortu du. Iker Arri, txapelketako 29.ak amaierako sailkapenean postu irabazi du eta 28. izan da, 4 puntu lortu eta gero. Javier Azcue-ren lana azpimarragarria izan da. Bere bizitzan jokatu duen lehen Nazioarteko Opena izan da eta partida guztiak irabazten adoretsu saiatu bada ere, azkenean 9 partidatan 2,5 puntu lortu ditu eta jokalarien zerrendako azken postuan txapelketa hasi bazuen ere, merituzko 42. postua lortu du amaieran.\nJarraian Iker Arrik, Andoni Orubek eta Sergio Sanmateuk ateratako argazkiak jartzen ditugu:\nandoni orubeanoeta pasealekuadiego del rey MIdonostiaerritmo klasikoagros xake taldeaHondarribiaiker arrijavier AzcueJose luis Guijarrojuan manuel riescokarmelo balda pilotalekuaKlubamarlaxkaSergio SanmateutxapelketaXakeXIII. Javier Luengo Vazquez oroigarriaXXIII Nazioarteko Groseko Xake Irekia


• Mendietan zuhaitzak jartzea, eta horien mantentze-lana eta hobekuntza.\n• Basoetako kudeaketa jasangarria sustatzea.\n• Ingurugiroarekiko sentiberatasunarekin lotura duen basoetako inbertsioa batzea.\nBestalde, helburu zehatzagoak ere baditu:\nBertan behera uzteko arriskuan dauden basoak berreskuratzea.\n• Terrenoak erostea edo jabeekin hitzarmenak prestatzea, baso horietako mantentze-lanetarako beharrezko diren lanak gauzatzeko.\n• Baso antolaketaren aitzindari izatea, horretarako ikastaroak antolatuko dira eta kudeaketa-planak prestatuko dira, azken hauek banakakoak edo taldeentzat izanik\n• Ekoizpenera erabat bideratuta dauden inguruneak eta helburu nagusia zainketa duten inguruak bereiztea.\n• Egurraren erabilera sustatzea eta produktu ekologiko horren hornidura ziurtatzea.\n• Gizarte-eragile desberdinen partehartzea bultzatzea lan horiek egiteko beharrezkoa den finantzaketan.\n• Basoek eskaintzen dituzten eta jabeek horiengan inolako nagusitasunik ez duten ondasun publikoen konpentsazioa bultzatzea: basoek dituzten eginkizun ekologiko eta sozialak.\n• Basoak garrantzi handikoak direla gizarteari jakinaraztea.\nHelburu horiek lortzeko asmoz sortu da Basoa. Basoetako arazoak eta horietan dauden premiak zuzenean ezagutzen dituen Fundazio honek gizarte guztiari jakinarazi nahi dio basoek gure herrialdean duten eginkizun ekologiko, kultural eta ekonomikoa garrantzi handikoa dela benetan.


About: Giza hizkeraren ezagutza\nGiza hizkera, soinu eta zeinuz osatutako sistema bat da. Gizakiak gaitasun berezi bat daukagu hizkera sistema hau menperatzeko, gainerako animaliak ez daukate gaitasun hori. Konzeptu abstraktuekin lan egiten ari garela haintzat hartu behar dugu momentu guztian, hizkera eta hizkuntzaren artean dagoen ezberdintasuna ez ahazteko. Hizkera, gutxi gora behera, hizkuntzaren errepresentazio bat da, edo hizkuntaren mundu erreala eta era konkretuan agertzen dela esan daiteke. Hizkuntzak gauzak irudikatzeko balio digu eta hizkuntza guztiak aztertzeko hizkuntzalaritza sortu zen. Gizaki bakoitzak hitz egiteko edo gauzak irudikatzeko era berezi bat du, eta hori sa hizkeraren gauza harrigarrienetariko bat. Sailkapen orokorra egiterakoan, hizkuntza naturala edo artifiziala izan ahal dela esan dezakegu.\nGiza hizkera, soinu eta zeinuz osatutako sistema bat da. Gizakiak gaitasun berezi bat daukagu hizkera sistema hau menperatzeko, gainerako animaliak ez daukate gaitasun hori. Konzeptu abstraktuekin lan egiten ari garela haintzat hartu behar dugu momentu guztian, hizkera eta hizkuntzaren artean dagoen ezberdintasuna ez ahazteko. Hizkera, gutxi gora behera, hizkuntzaren errepresentazio bat da, edo hizkuntaren mundu erreala eta era konkretuan agertzen dela esan daiteke. Hizkuntzak gauzak irudikatzeko balio digu eta hizkuntza guztiak aztertzeko hizkuntzalaritza sortu zen. Gizaki bakoitzak hitz egiteko edo gauzak irudikatzeko era berezi bat du, eta hori sa hizkeraren gauza harrigarrienetariko bat. Sailkapen orokorra egiterakoan, hizkuntza naturala edo artifiziala izan ahal dela esan dezakegu. Teknika sail handi bat daukagu giza hizkeraren ezagutzaren hurbiltzeko lagunduko gaituena. Hala nola: filologia eta giza hizkeraren filosofia, Sapir-Whorf-en hipotesia eta gramatika, semantika, ortografia eta fonetika, fonologia, eta mintzamenaren patologia, hizkuntzalaritza historiko, psikohizkuntzalaritza eta soziohizkuntzalaritza. (eu)\nGiza hizkera, soinu eta zeinuz osatutako sistema bat da. Gizakiak gaitasun berezi bat daukagu hizkera sistema hau menperatzeko, gainerako animaliak ez daukate gaitasun hori. Konzeptu abstraktuekin lan egiten ari garela haintzat hartu behar dugu momentu guztian, hizkera eta hizkuntzaren artean dagoen ezberdintasuna ez ahazteko. Hizkera, gutxi gora behera, hizkuntzaren errepresentazio bat da, edo hizkuntaren mundu erreala eta era konkretuan agertzen dela esan daiteke. Hizkuntzak gauzak irudikatzeko balio digu eta hizkuntza guztiak aztertzeko hizkuntzalaritza sortu zen. Gizaki bakoitzak hitz egiteko edo gauzak irudikatzeko era berezi bat du, eta hori sa hizkeraren gauza harrigarrienetariko bat. Sailkapen orokorra egiterakoan, hizkuntza naturala edo artifiziala izan ahal dela esan dezakegu. (eu)\nGiza hizkeraren ezagutza (eu)\nwikidata:Giza hizkeraren ezagutza\ndbpedia-wikidata:Giza hizkeraren ezagutza


Musikenek 20 urte - bizkaie.biz\nBizkaie! 2021-11-19 08:25 Musikea\nIkastegiak Carmelo Bernaola konpositoreari eskainitako CD bat argitaratu dau.\n2001eko zemendiaren 6an hasi ziran eskolak Miramar Jauregian eta urte honeetan zehar nazinoartean erreferentzia bihurtu da. Gaur egun, Gipuzkoako unibersidade campusaren ondoan dauen eraikinean, zeregin akademiko emonkorra eta auditoriumean programazino garrantzitsua batzen ditu, euskal gizarte osoari edegitako ehun ekitaldi baino gehiagogaz.\n20. urtebetetzea dala eta, Musikenek, egun 400 ikasletik gora eta 168 irakasle dituanak, Gradu, Master eta Graduondoko ikasketa ofizialakaz, ikasturte honetan euskal musika ondarearen berreskuratzean eta zabaltzean dauen presentzia indartuko dau, ikerketeari be arreta berezia eskainiz: Gure hezkuntza eskaintzearen kalidadeak hogei urteotan nazinoarteko ikasle eta irakasleak erakarri ditu eta gaur egun musikearen hainbat arlotan zeregin nabarmenak beteten dituen profesionalak trebatu ditu, dino Miren Iñarga Musikeneko zuzendari nagusi eta akademikoak.\nUrteurrena ospatzeko, Musikenek kontzertu bereziak egingo ditu 2021-22 ikasturtean. Orkestra ikasketen programazinoaren barruan, aitatzekoak dira Musikene Orkestra Sinfonikoak zemendian, zezeilean eta maiatzean egingo dituan hiru topaketak. Datorren astebugoienean, 21ean eta 22an, Santa Zezilia egunean,\nMusikene Orkestra Sinfonikoak kontzertu bi emongo ditu Donostiako Orfeoiagaz eta José Antonio Sainz Alfaro zuzendari lanetan dala, Dvoraken Stabat Mater interpretauko dau. Kontzertuak Bilboko Arriaga antzokian eta Donostiako Victoria Eugenian egingo dira, hurranez hurran. 20. urteurrenaren ekitaldi nagusia zezeileko topaketan egingo da eta oso berezia izango da, Korean bizi dan Unai Urrecho euskal maisuaren zuzendaritzapean diseinau baita egitaraua, urteurrena ospatzen daben euskal konpositoreen musikea batzen dauena (Guridi, Sorozabal, Escudero eta Madina).\nAzkenik, Bilboko Orkestra Sinfonikoaren titular dan Erik Nielsen izango da zuzendari maiatzaren 14ko kontzertu8an. Iñargaren eretxiz, kontzertu honek eta zemendikoek indartu egiten dabe ikastegiak gure herrialdeko kultura erakundeakaz alkarlanean ibilteko dauen jarrerea eta horregaitik ditugu lankidetza hitzarmen ugari, gero eta gehiago. Amaitzeko, Orkestra Sinfonikoaren kontzertu horreei Bandeak eta Sinfoniettak egingo dituenak gehitzen jakez. Sinfoniettak abenduan Bilboko Guggenheim Museoan emongo dau kontzertua, TopARTE ekimenaren barruan.\nMusikeneko talde handien kontzertuek ospakizun garrantzitsua izango dabe Jazzean be. Miren Iñargak adierazo dauenez, Perico Sambeat handia eta Leioako San Juan Bautista abesbatza izango ditugu, azken hori Basilio Astúlez gure irakasleak zuzendua, zuzenean jatorrizko bersinoan (korua eta big band) oso gitxitan entzuten dan obra zoragarri bat eskainiz, Duke Ellingtonen Concierto Sacro, hain zuzen be. Kontzertu bi egingo dira: lehenengoa Tolosako Leidor aretoan maiatzaren 13an eta bigarrena Gasteizko Jesús Guridi konserbatorioan maiatzaren 15ean.\nIkasturte honetan zehar Big Bandeak nazinoarteko artistek zuzendutako beste hiru kontzertu be emongo ditu, Ilja Reingoud eta Bernard van Rossum, zemendiaren 26 eta zezeilaren 18koak Musikenen izango dira eta zezeilaren 19koa, barriz, Baionako Theatre Michel Portal aretoan, Iparraldeko Haizebegi jaialdiagaz alkarlanean.\nMiren Iñargak nabarmendu dauenez, Musikenek 20. urteurrenaren inguruan sendotuko dauen beste arlo bat euskal musika ondarearen zabalkundea da, gure musika eta musikariak gizarteari ezagutzera emoteko jarrereari eutsiz, Carmelo Bernaolaren musikeari osotasunean eskainitako diskoa argitaratu dogu. CDak Musikeneko irakasle eta maisu arabarraren ikasle izan dan Zuriñe F. Gerenabarrenak haren omenez sortutako obra bat jasoten dau. Gainera, joan dan urrian Gure sortzaileak gogoan – Gure konpositoreen legatua izeneko zikloari ekin jakon.\nAdolfo Morais Unibersidade eta Ikerketako sailburuordeak Musikenek 20 urte honeetan egindako lan garrantzitsua nabarmendu dau: Eusko Jaurlaritzeak orain hamarkada bi gogor egin eban hezkuntza-proiektu honen alde, eta emoitzak begi-bistakoak dira. Denpora honetan guztian, Musikenek 1.263 profesional trebatu ditu eta, kasu askotan, euren arlo profesionala Euskadin jorratzea erabagi dabe, gure musika-hezitzaileen sarean eta gure orkestretan, azaldu dau.